17:43 / 29.09.2017 38839\nИнсон эзгу амалларга содиқ бўлса, бундан нафақат ўзгалар, балки амаллар соҳибининг ўзи ҳам баракаю фойда топади. Навоий ҳазратлари айтганидек, “Нафин агар халққа бешакдурур, Билки, бу наф ўзингга кўпракдурур”.\nKUN.UZ сайти орқали ташкил этилаётган турли хайрия акцияларнинг мақсади ҳам ёрдамга муҳтож инсонларга кўмак бериш ва шу орқали уларга қувонч улашиш, эзгу амалларга чорлашдир. Қувонарлиси, акцияларда саховатпеша, қўли очиқ ва меҳрибон халқимиз доим фаол иштирок этмоқда.\nТаҳририятнинг Фарғона вилоятига сафари давомида Фарғона шаҳар Искандаров кўчаси 14-уйда яшовчи ёрдамга муҳтож яна бир юртдошимизнинг ҳолидан хабар олдик. Кўнгилларини кўтариб, руҳий далда беришга ҳаракат қилдик.\n4 нафар фарзанднинг онаси бўлган Қўшақова Шамшихоннинг айтишича, 1983 йилда туғилган Равшанжонда 2013 йилда жигар циррози касаллиги аниқланган.\n“Бу касаллик аниқланганидан бери 5 марта қон кетиши ҳолати билан оғир вазиятда касалхонага тушди. Топган даромадимиз шу ўғлимни даволашга кетганлиги учун моддий томондан қийин аҳволдамиз. Икки марта Ҳиндистонга даволаниш учун бордик. У ерда ўғлимга жигарни кўчириб ўтказиш амалиёти зарурлигини айтишмоқда. Операция хизмати 30 минг АҚШ доллари атрофида экан. Ўзимиз ҳам ҳаракат қилмоқдамиз. Уйим бор эди, уни ҳам сотдим. Ҳозир яшаб турган жойимиз укамнинг уйи, шу ерга келишга мажбур бўлдик. Отаси Россия фуқароси, касал бўлгандан сўнг бир марта келиб кўргани ҳам йўқ. Бормаган ташкилотим қолмади, ҳеч бир ердан ёрдам қўлини чўзишмади. Порталга ҳам ёрдам сўраб ёзсам, ҳокимиятдан “Умуман ёрдам қила олмаймиз, шифохона, санаторийга ётқизиш бўлса, қилишимиз мумкин”, дейишди. Шу ўғлимнинг ҳаётини сақлаб қолиш учун маблағ йиғишда ёрдам беришингизни илтимос қиламан. 1 нафар фарзанди бор. Йиғлайвериб кўзларим хиралашиб кетди”, - дейди Шамшихон опа.\nФарғона вилояти Соғлиқни сақлаш бошқармаси маълумотномасида айтилишича, вилоят Соғлиқни сақлаш бошқармаси Равшан Қўшақов Фарғона шаҳар тиббиёт бирлашмасига қарашли кўп тармоқли марказий поликлиникасида “Жигар циррози декомпенсация босқичи. Порталь гипертензия. Қизил ўнгач веналари варикоз кенгайиши. Жигар етишмовчилиги. Анемия оғир даражаси” ташхиси билан “Диспансер” назоратида туришини тасдиқлайди.\nУмид инсонни ҳар қандай мусибат гирдобидан тортиб олади. Яратганга умид қилиб яшаётган Равшан Қўшақовнинг ҳам орзу-умидлари катта. Яхши ният ила барча сахий юртдошларимизни Равшанжоннинг дардига шифо топишида ёрдам қўлини чўзишга чорлаб қоламиз.\nПластик карта орқали: (Click, Payme) Shamshixon Qo`shaqova\nАгробанк – 8600 0424 0604 8925\nТелефон рақами: (+99893) 373 90 71


Холид Ҳусайний 1065 йилда Кобулда афғон дипломата оиласида туғилган. 1980 йилда унинг оиласи АҚШга кўчади. Шу ерда у тиббиёт факультетига ўқишга киради. Унинг илк романи «Шамол ортидан югуриб» АҚШда янги асрнинг бестселлер асарига айланади. Мазқур асар дунёнинг қирқдан ортиқ тилларида 10 миллион нусхада нашр қилинган. Бу китоб асосида Голливуд киноижодкорлари фильм ҳам суратга олишган.\nНоми: «Шамол ортидан югуриб»\nКўрилган сони: 11005


Интернетда хайп кўтармасдан, секин мактабдан бошқа жойдан иш топинг – Шерматов | Qalampir.uz\nИнтернетда хайп кўтармасдан, секин мактабдан бошқа жойдан иш топинг – Шерматов\nЖамият\t06 Январь 10:31 14522\nМактабда ўқувчиларга таълим-тарбия берадиган ўқитувчилар ишлаши керак. Бу ҳақда Ўзбекистон Республикаси Халқ таълими вазири Шерзод Шерматов Telegram каналида ёзиб қолдирган. Вазир “мактабга адашиб келиб қолган инсонларга интернетда хайп кўтармасдан секин бошқа иш топиш”ни маслаҳат берган.\n“Президентимиз Мурожаатномада таълим сифатини барча мактабларда кўтариш бўйича жуда катта вазифани белгилаб бердилар. Бунинг учун таълим сифати паст мактабга бошқа тумандан борган малакали ўқитувчи учун 50 фоиз устама, бошқа вилоятдан келганига эса 100 фоиз устама бериш кўзда тутиляпти”, деб ёзган Шерматов.\nУнга кўра, битирувчисининг биронтаси ҳам олий таълим муассасаси (ОТМ)га кирмаган мактабларда узоқ вақт ишлаган раҳбарларни лавозимдан олиш бўйича чоралар бошлангани сабаб, ушбу мактаблар жамоаси ҳаракатга тушиб, бир йил ичида бундай мактаблар сони 3 баробар камайган.\n“Буёғига ўқувчилар битиришига атиги ярим йил қолди. Шунинг учун ушбу графикда кўрсатилган тўқ қизил рангдаги (0 фоиз) ва қизил рангдаги (10 фоизгача кўрсатгичга эга) мактаблар учун бу йил жуда катта синов йили бўлади. Шунинг учун, ушбу мактаблар жамоаси бирлашиб, натижага ҳаракат қилиши зарур! Аввалгидек, биз кетсак, ўрнимизга ўқитувчи топилмайди, дейиш хомхаёлдан бошқа нарса эмас”, дейилади хабарда.\nХалқ таълими вазирининг қайд этишича, вазирлик, вилоят ва туман бўлинмалари ходимлари ҳам бундан буён фақат қизил (10 фоизгача кўрсаткичли) мактабларга бориб, улардаги аҳволни яхшилаш бўйича ишлайди.\n“Яшил категориядаги мактабларга умуман бормаса ҳам бўлади, уларга халақит қилинмаса бўлди асосийси. Уларда яхши ёш кадрлар бўлса, қизил категориядаги мактабларнинг раҳбар лавозимларига тавсия этиш керак, холос. Шундагина ушбу яшил мактаблардаги ижобий муҳит қизил мактабларга ҳам тезроқ тарқалади”, деб ёзади вазир.\nШунингдек, Шерзод Шерматов “мактабга адашиб келиб қолган инсонларга интернетда хайп кўтармасдан секин бошқа иш топиш”ни маслаҳат берган.\n“Албатта, бу масала эртага анчагина шов-шув, хайпга айланиши ҳам мумкин, чунки ҳеч ким ишдан шундоқ кетишни хоҳламайди. Лекин, мактабда ўқувчиларга таълим-тарбия берадиган ўқитувчилар ишлаши керак, уларни фақат ҳурматини ошириб, қўшимча шароит яратишга ҳаракат қилиб борамиз. Аксинча, ўзини устида ишламайдиган, адашиб мактабга келиб қолган, аввалги мажбурий меҳнат тизимида қандайдир сақланиб юрган инсонларга интернетда хайп кўтаришга ҳаракат қилгандан кўра, секин мактабдан бошқа жойдан иш топишни маслаҳат берамиз. Бундан буёғига мактаблар фақат натижага ҳаракат қилади, ўқитувчилар ҳам ўз устида ишлашлари зарур. Вилоятларда бир ставкада бир нечта ўқитувчи ишлаётган мактаблар ҳам анчагина, ўқитувчиларнинг умумий сони ставкаларнинг сонидан 80 мингдан ортиқ!” деб ёзган вазир.\n16 Июнь 16:12 40768\n16 Июнь 01:05 27220\n16 Июнь 21:21 23520\n16 Июнь 15:32 22190\n16 Июнь 22:32 21362


(МАТБУОТ ХИЗМАТИ) ЖАМОАТЧИЛИК БИЛАН АЛОҚАЛАР ВА ҲУҚУҚИЙ АХБОРОТ БЎЛИМИНИНГ ҲУҚУҚ ВА МАЖБУРИЯТЛАРИ\n* бўлимда кўриб чиқиладиган масалаларни таҳлил қилиш ва тайёрлаш учун зарур бўлган материаллар, маълумот, ҳулосалар ва бошқа ахборотларни бошқа таркибий бўлинмалардан, ҳудудий бошқарма ва бўлимлардан, давлат ва хўжалик бошқаруви органларидан, маҳаллий давлат ҳокимияти органларидан ва бошқа ташкилотлардан белгиланган тартибда сўраш ва олиш;\n* инспекция тизимида бўлимга юклатилган масалаларини ўрганиш, таҳлил (мониторинг) қилиш, белгиланган тартибда текширишларни амалга ошириш;\n* ўрганиш, таҳлил (мониторинг) ёки текшириш натижалари бўйича белгиланган тартибни бузаётган ходимларни жавобгарликка тортиш, шунингдек қонун бузилиши ҳолатларини бартараф этиш тўғрисида раҳбариятга таклифлар киритиш;\n* ахборот соҳасидаги ягона давлат сиёсатини амалга ошириш борасида Ўзбекистон Республикаси Президентининг матбуот хизмати, давлат ва хўжалик бошқаруви органларининг ахборот хизматлари билан белгиланган тартибда ўзаро ҳамкорлик қилиш;\n* Раҳбарият топшириғи асосида, давлат ва хўжалик бошкаруви органлари, маҳаллий ижро этувчи ҳокимият органлари, бошқа органлар ва ташкилотлар раҳбарлари ҳамда вакиллари иштирокида йиғилишлар ўтказиш, ушбу идоралар йиғилишларида белгиланган тартибда иштирок этиш;\n* қўйилган вазифаларни бажариш учун Инспекциянинг раҳбарияти билан келишган ҳолда бошқа ходимларни, зарур ҳолларда давлат органлари ва назорат қилувчи органлар мутахассислари, малакали экспертлари ҳамда уларнинг воситаларини жалб этиш;\n* ваколатига кирадиган масалалар буйича методик материаллар ва тавсиялар ишлаб чиқиш;\n* халқаро конференциялар, конгресслар, симпозиумлар, семинарлар ва йиғилишларда, шунингдек, қишлоқ ва сув хўжалиги соҳасидаги халқаро ва маҳаллий лойиҳаларда иштирок этиш;\n* Ўзбекистон Республикаси Президента, Ўзбекистон Республикаси Вазирлар Маҳкамаси ва бошқа давлат органлари кўриб чиқиши учун ахборот сиёсатини, қонунчиликни ва ҳуқуқни қўллаш амалиётини такомиллаштириш масалалари бўйича белгиланган тартибда таклифлар киритиш;\n* ўз ваколатлари доирасида босма нашрларни нашр этиш;\nИнспекция фаолиятининг миллий ва хорижий ОАВда холисона, сифатли ва тезкор ёритилишининг таъминланиши учун жавоб беради.\nБўлим қонун ҳужжатларига мувофиқ бошқа мажбуриятларга ҳам эга бўлиши мумкин.\nСайтнинг янгиланган санаси: 27.07.2021, 15:20


Бир гуруҳ фаол ёшлар ЎзХДПни танлади - Ўзбекистон овози газетаси\nБир гуруҳ фаол ёшлар ЎзХДПни танлади\nМаълумки, ЎзХДП Сайловолди дастурида ёшлар масаласига алоҳида эътибор қаратилган. Шу боис партия фаолиятида ёшлар иштироки тобора кенгайиб бормоқда. Яқинда Навоий шаҳрида ана шундай ёшлардан бир гуруҳи ЎзХДПга аъзо бўлди. Улар орасида Навоий давлат педагогика институтининг магистрантлари ҳам бор. Биз улардан айримларининг фикрлари билан қизиқдик.\nАзиза ҲАМРОЕВА, Навоий давлат педагогика институти 2-курс магистранти:\n— Мен мустақиллик тенгдошиман. Мамлакатимизда амалга оширилаётган кенг кўламли ишларда фаол иштирок этиб, юртимиз равнақига муносиб ҳисса қўшишни мақсад қилганман. Бунинг учун, аввало, бирор бир сиёсий партияга аъзо бўлиш истаги уйғонди. Анча вақт сиёсий партияларнинг фаолиятини ўргандим. ЎзХДПнинг дастурий мақсад ва вазифалари менга ҳаммасидан маъқул бўлди. Чиндан ҳам, ижтимоий ҳимояга эҳтиёжманд одамларга ҳар томонлама кўмак бериш, аҳоли бандлигини таъминлашдек эзгу мақсадлар бозор иқтисодиёти муносабатлари ривожланиб бораётган бугунги кунда тобора долзарб аҳамият касб этмоқда. Магистратурани тугатгач, ўқитувчи бўлиб ишлайман. Ўқитувчи ўз соҳасининг етук билимдони бўлиши билан бирга сиёсий маданияти ҳам юқори бўлиши зарур, деб ҳисоблайман. Чунки бизга ёш авлодга сабоқ беришдек масъулиятли вазифа ишониб топширилади. Шунинг учун ҳам ҳеч иккиланмасдан партия аъзолигига қабул қилишларини сўраб мурожаат этдим. Энди ЎзХДП томонидан ташкил этилаётган турли давра суҳбатлари ва семинар-тренингларда фаол иштирок этиб, сиёсий билимларимни янада мустаҳкамлайман.\nНасиба БЎРОНОВА, Навоий давлат педагогика институти 2-курс магистранти:\n— ОАВ орқали сиёсий партиялар фаолиятига оид янгиликлар билан мунтазам танишиб бораман. Тўғри, уларнинг барчаси мамлакатни ижтимоий-иқтисодий ривожлантиришга оид турли ташаббус ва лойиҳалар билан чиқмоқда. Аммо бу жараёнларда ЎзХДПнинг алоҳида ўрни бор, деб ўйлайман. Масалан, яқинда ЎзХДП депутатлари ташаббуси билан шаҳримиздаги «Фарҳод» маданият саройида бўш иш ўринлари ярмаркаси ташкил этилди. Натижада 100 нафардан зиёд фуқаро, асосан, ёшлар ўзларига муносиб иш топди. Шу куни ишли бўлган тенгдошларимиз хурсандчилигини кўриб тўғриси мен ҳам севиндим. Бундай ҳаракатлар партиянинг нуфузини янада оширади, деб ўйлайман. Амалий ишлар орқали одамлар ишончига сазовор бўлаётган ЎзХДПдек катта куч сафида эканимдан мамнунман.\nҲабибулло ЭЛЕНОВ, Навоий давлат педагогика институти 2-курс магистранти:\n— Яқинда ЎзХДПнинг ёшларга қаратилган йирик лойиҳаларидан бири — «Ёш сиёсатчи» кўрик-танловининг вилоят босқичи бизнинг институтимиз маданият саройида бўлиб ўтди. Унда томошабин сифатида қатнашдим. Иштирокчиларнинг аксарияти мен тенги ёшлар эди. Улар партия дастурий мақсадларидан келиб чиқиб, илгари сурган таклифлари, ижтимоий лойиҳалари менда катта таассурот қолдирди. Айниқса, ҳудудлардаги ижтимоий-иқтисодий муаммоларни бартараф этиш бўйича билдирилган фикрлар кўпчиликда қизиқиш уйғотди. Амин бўлдимки, бу партия ўз атрофига билимли ёшларни бирлаштирган. Мен ҳам партия сафига кириб, келгуси йил ана шу кўрик-танловда иштирок этишни ният қилдим. Бу келгусида депутат, етакчи, сиёсатчи бўлиш орзуларим амалга ошиши йўлида биринчи қадам бўлади, деб ўйлайман.


16:24 / 19.01.2020 | Abdulloh | 1270\nАссалому алайкум! Бир киши Пайғамбаримиз соллаллоҳу алайҳи васалламни икки олам сарвари дейишлик учун ҳужжатларинг борми демоқда. Биз илмсизлигимиз туфайли ҳеч нима деёлмай сиз муҳтарамларга юзланмоқдамиз. Жанобимизни шундай деб аташ ҳақида ривоятлар борми?\n– Ва алайкум ассалом! Ўшандек одамлар майда одамлар ҳисобланади. Уларни иши доим майда ишлар билан шуғулланиш бўлади. Яна биттаси жума билан табриклаш йўқ дейди, яна бири шу каби майда чуйдалар дейди. Ҳозир бундан муҳим ишлар турибди. Ўша муҳим ишларни ҳал қилишга, асабларни ўша ишларга йўналтирайлик. Ҳозирги кунда ўзларини олим деб билиб, оят ва ҳадисдан ҳукм оладиган даражада деб билиб, мазҳабларни бидъат ва залолат дейдиганлар бор. Уларга шунчалик илмга эга бўлсангиз ҳал қилинмаган замонавий масалалар тўлиб ётибди, келинглар шуларни ҳал қилишга ёрдам беринглар. Масалан ўзбек тилида гапирадиган одам хотинига “сени қўйдим” деса бу билан ражъий талоқ тушадими ёки боин талоқ тушадими? Қайта никоҳлаш шартми ёки шарт эмасми? десангиз “Мен бу каби майда ишлар билан шуғулланмайман” дейди. Ваҳоланки бу ҳар бир эркак ва аёлнинг бошига тушиши мумкин бўлган, ҳалол ва ҳаромга тегишли масаладир. Аслида ундай инсонларни бу каби масалага ақли ҳам етмайди. Ўша сизга масала айтган одамдан ҳам сўраб кўринг. Гапирса нимага суяниб гапирдинг шунга қатъий ишончинг борми деб айтинг. Чунки улар миясига келганини гапириб юборишдан ҳам тоймайди. Валлоҳу аълам!\nКучук ҳақида ўқиганим\nБеморнинг ҳаққига қиладиган дуо


Президент тақиқига қарамай, Қаршидаги маҳалла масъулларига солиқ йиғиш мажбурияти юклатилди\nҚарши шаҳридаги мавжуд 62 та маҳалла масъулларига ҳар ой аҳолидан 10 миллион сўмлик солиқ тушумларини тушириш мажбурияти юклатилди. Бу ҳақда «Дарё» мухбирига исми ошкор этилса, ишдан бўшатилишидан қўрққан маҳалла масъуллари маълум қилмоқда.\nСуҳбатдошларнинг сўзига кўра, 10 июнь куни эрталаб Қарши шаҳар ҳокимлигида барча ташкилот раҳбарлари иштирокида йиғилиш ташкил этилган. Йиғилишда иштирок этган маҳалла раисларига шаҳар ҳокими томонидан аҳолининг ер ва мулк солиғидан тўланмай келинаётган қарздорлигини ундириш масъулияти юкланган.\n«Араловул» маҳалла фуқаролар йиғини раиси Боқи Тўрабоев «Дарё» мухбири билан суҳбати давомида 10 июнь куни эрталаб шаҳар ҳокимлигида бўлиб ўтган йиғилишда ҳоким томонидан шундай топшириқ берилганини тасдиқлади.\n«Захокимарон» МФЙ котиби Нодира Тошпўлатованинг тасдиқлашича, 10 июнь куни эрталаб маҳалла раислари учун, тушдан сўнг соат 15:00 да маҳалла котиблари учун йиғилиш ташкил этилиб, ушбу мажбурият ҳақида огоҳлантиришган. Маҳалла раисларига солиқ мажбуриятини шаҳар ҳокими айтган бўлса, котибларга Фуқароларнинг ўзини ўзи бошқариш органлари фаолиятини мувофиқлаштириш Қарши шаҳар Кенгаши раиси Нормурод Ҳамзаев эслатган. Нормурод Ҳамзаев маҳалла котибларга маҳалла раислари ўқишда бўлгани боис, ушбу мажбурият уларнинг зиммасига юклатилиши, ҳар куни тушдан кейин соат 15:00 гача солиқ қарздорлигини тушириш билан шуғулланишлари лозимлигини уқтирган.\nЙиғилишда қатнашган Нодира Тошпўлатованинг айтишича, маҳалла котиблари Кенгаш раисига «котиблар ўз иши билан машғул бўлиши керакми ёки аҳолининг солиқдан қарздорлиги билан шуғулланиши лозимми?», дея савол ҳам берган. Бунга жавобан эса маҳалла котиблари буйруқни бажаришлари лозимлиги хусусида огоҳлантирилган.\nНодира Тошпўлатова ушбу топшириқ сабаб ўз зиммасига юклатилган вазифалар қолиб кетишидан чўчимоқда.\n«Дарё» мухбири Фуқароларнинг ўзини ўзи бошқариш органлари фаолиятини мувофиқлаштириш Қарши шаҳар Кенгаши раиси Нормурод Ҳамзаев билан боғланиб, маҳалла котиблари зиммасига юклатилган масъулият ҳақида сўради.\n— Ҳақиқатдан ҳам шундай топшириқ берилди, фақат ҳудудларга чиқиш мажбурияти қўйилмаган, — дейди Нормурод Ҳамзаев. — Маҳаллага «справка» сўраб келган фуқароларга қўлидаги рўйхат асосида агар солиқдан қарздорлиги бўлса, қарздорлиги борлигини айтиб, тўлаши лозимлигини тушунтириш масъулияти юклатилди. Маҳалла фуқароларига ушбу қарздорлик хусусида Мажбурий ижро бюросига хабар берилганини, агар вақтида тўламаса, мол-мулки мусодара қилиниши мумкинлигини тушунтириши лозим бўлади. У ёққа чиқ, бу ёққа бор деган топшириқ берилмаган.\n«Шўртангаз» МФЙ котиби Феруза Эралиеванинг фикрича, ушбу топшириқ улар маҳалла аҳолисини яхши билганлиги учун уларга юклатилган.\n— Нимаям қилардик, эплашга ҳаракат қиламиз, — дейди Феруза Эралиева «Дарё» мухбирининг «ушбу вазифани ўз ишингиздан ортиб бажаришга имконингиз ва кучингиз етадими?», дея берган саволига жавобан.\n«Шайхали шаҳарча» МФЙ котиби Жаҳонгир Абдураҳмоновнинг айтишича, маҳалла масъулларининг солиқ тушумларини йиғишга жалб қилиниши бир ой олдин бошланган жараён. Унинг сўзларига кўра, бу мажбурият юклатилганда ҳар бир маҳаллага кунига 3 миллион сўмлик қарздорликни ундириш вазифаси бириктирилган.\n— Аммо кунига аҳолидан 3 миллион сўм қарздорликни ундириш жуда мушкул иш, — дейди Жаҳонгир Абдураҳмонов. – Баъзан 3 миллион бўлади. Баъзан эса йўқ. Аммо ҳеч бўлмаганда кунига 700–800 минг сўм қарздорликни ундиряпмиз.\nЖаҳонгир Абдураҳмоновнинг маълум қилишича, шаҳар солиқ инспекцияси томонидан аҳолининг қарздорлиги бўйича берилган рўйхат билан асл ҳолат тўғри келмай қолиш ҳолатлари ҳам мавжуд.\n— Бундай пайтларда фуқарони солиқ идорасига юборамиз ва муаммони шу йўсинда бартараф этяпмиз, — дейди Жаҳонгир Абдураҳмонов. — Солиқ идорасига борганда реал қарздорлик келиб чиқяпти.\n«Эски анҳор» МФЙ котиби Фазилат Сафарованинг айтишича, маҳалла масъулларига солиқ йиғиш мажбурияти май ойининг сўнгги ўн беш кунлигида топширилган.\nАниқланишича, «Эски анҳор» маҳалласида 321 та хонадон мавжуд бўлиб, солиқ мажбурияти ойига 2 миллион сўм этиб белгиланган. Аммо бу кўрсаткичга етиш амримаҳол. Ойига 400–500 минг сўм атрофида солиқ тушуми йиғилади.\nФазилат Сафаровага кўра, у фаолият олиб бораётган маҳаллага ўтган ой 64 миллион сўм солиқдан қарздорлик мавжудлиги билдирилган. Июнь ойида эса қарздорлик кўрсаткичи 56 миллиондан ошиқроқ эканлиги маълум бўлган.\n— Маҳалламизда умуман яшамаган 5 нафар фуқаро ҳам солиқдан қарздорлар рўйхатига киритилиб, бизнинг маҳалла ҳисобига қарздорлик ёзилган, — дейди Фазилат Сафарова. — Шунинг учун маҳалламиз аҳолисининг ер ва мулк солиғидан қарздорлиги катта кўрсаткичга етяпти. Масалан, Дилафрўз Қурбонова исмли фуқарога 3 миллион 93 минг сўм қарздорлик ёзилган. Ҳолбуки бу фуқаро бизнинг маҳаллада умуман яшамаган.\nФазилат Сафарованинг айтишича, маҳалласига бириктирилган солиқ ходими Шуҳрат Алимардонов бошқа маҳаллаларга ҳам масъул бўлгани боис доимо ҳам маҳаллага келаверишга вақт тополмайди. Келган пайтлари ҳам икки соат юриб, кейин бошқа маҳаллага ўтиб кетади.\n— Солиқ тўлайман дегувчилар бўлса, солиқ ходимига телефон қилиб билдирамиз ва манзилини айтамиз. Келиб тўловни қабул қилиб кетади, — дейди Фазилат Сафарова.\nҚашқадарё вилояти Давлат солиқ бошқармасининг Жамоатчилик билан алоқалар ва ҳуқуқий ахборот шўъбасининг «Дарё» мухбирига маълумот беришича, Қарши шаҳридаги мавжуд 62 та маҳалладаги аҳолининг солиқдан қарздорлигини ундириш учун 18 нафар инспектор масъул этиб белгиланган.\nУшбу масалани кўтариб чиқишдан мақсад шуки, жойлардаги мутасаддиларга Президент Шавкат Мирзиёев томонидан 2019 йил 2 апрель куни қабул қилинган «Аҳоли муаммолари билан ишлашда маҳалла институтининг мавқеини тубдан ошириш чора-тадбирлари тўғрисида»ги фармонида «Фуқароларнинг ўзини ўзи бошқариш органлари фаолиятини мувофиқлаштириш бўйича Қорақалпоғистон Республикаси, вилоятлар, Тошкент шаҳар ва туман (шаҳар) кенгашлари ҳамда фуқаролар йиғинлари ходимларини уларнинг вазифалари ва фаолият йўналишлари билан боғлиқ бўлмаган йиғилишлар ва бошқа тадбирларга жалб қилиш, уларнинг фаолиятига асоссиз аралашиш, тааллуқли бўлмаган вазифаларни юклаш, шунингдек фуқаролар йиғинлари балансида бўлган биноларни бошқа шахсларга бириктириш ёки асоссиз равишда олиб қўйиш тақиқланади» – деган жумлаларни эслатиб қўйишдан иборат. Зеро давлат раҳбарининг шахсан ўзи бу каби ҳолатларга қарши. Шундай экан, ҳар бир қадамни ўйлаб босайлик ўртоқ мутасаддилар!\nКиритилди: 13:28 12.06.2019. Ўқилди: 713 марта. Фикрлар сони: 0 та.


"Даракчи" газетаси танлов эълон қилади!!!\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари "Даракчи" газетаси танлов эълон қилади!!!\t16:35, 14 июнь 2016\tҲурматли мухлислар "Даракчи" газетаси янги — "Энг қисқа ва таъсирли ҳикоя" номли танлов эълон қилади.\nУнга кўра Сиз 50та сўздан иборат тугун, кульминация ва ечимдан иборат, ўта таъсирли ўзингиз ёзган ҳикояни бизга йўллашингиз лозим. Энг яхши ҳикоялар "Даракчи" газетасида, кейинчалик эса китоб шаклида чоп этилади. Шошилинг! Ўз иқтидорингизни синаб кўринг! Ушбу танловга нафақат ёш қаламкашларни балки таниқли ижодкорларни ҳам лутфан таклиф этамиз!!! Сизнинг тажрибангиз ёш қаламкашлар учун маҳорат-сабоғи бўлиши тайин!\nҲикояларни телеграмдаги @POCHTA_DARAKCHI ҳамда +99895 194 64 16 рақамдаги манзилга; darakchi1@yandex электрон почтасига, йўллашингиз мумкин.


Биз ўзбек дизайнерлари томонидан яратилган энг нафосатли ва бетакрор келинлик либосларини саралаб олдик: Tais & Iдан футуристик образлар, Maruдан нафосат тўла ечимлар, Zulfiya Sultonдан парвозга шай либослар, Mursakдан миллийликка йўғрилган тўпламлар ва Dildora Kasimovaдан жуда нафис кўйлаклар.\nҲар бир дизайнер бирор бир нарсага диққатини жалб қилади – баъзилари ҳар кўйга солишингизга тайёр матолар билан ишлашга бел боғлашса, баъзилари мукаммал силуэт учун курашадилар, учинчилари эса бор фантазияларини рўёбга чиқариш пайида. Биз таниқли дизайнерлар билан суҳбатлашиб, энг гўзал либослар қандай яратилиши ва келинлар уларни нимаси билан илҳомлантириши ҳақида суҳбатлашдик.\nЗульфия Султон, Zulfiya Sulton бренди ва мактаб-студияси асосчиси\n«Мен учун, рассом сифатида, инсонлар айнан менинг ижод маҳсулим учун ташриф буюришлари жуда муҳим. Албатта кимдир ўз тасаввуридаги либос ғояси билан ҳам келади ва айнан тасаввуридаги либосни тикиб беришимни истайди, лекин тайёр либосларни кўриб уларга баъзи ўзгартиришлар киритишни хоҳлашади. Одатда фикримиз турлилиги 30%дан кўпини ташкил қилмайди ва биз ҳар доим бир тўхтамга кела оламиз. Кўпинча саёҳатларим вақтида илҳом келади ва либос безаклари саёҳат чоғидаги мамлакат билан ҳам боғлиқ бўлади».\nТаисия Чурсина, Tais & I бренди асосчиси\n«Менинг фикримча никоҳ либосини тикишда келиннинг бетакрор бўлиш орзуси ва унинг тасаввуридаги либосни яратиш истагини рўёбга чиқариш ва индивидуал ёндашув катта аҳамиятга эга. Мен ўз нуқтаи назарим билан замонавий тенденцияга ёндашаман, лекин ўтган давр либослари ҳам мени илҳомлантириши мумкин. Ҳар нима бўлганда ҳам мен яратган либос буюртмачининг индивидуаллиги ёки тўпламнинг умумий концепцияси, ва келинимизнинг табиатига боғлиқ. Мен тўй либослари бичими устида тажрибялар ўтказишни яхши кўраман, ахир ҳар бир келин бетакрор бўлишга ҳақли».\nНилюфар Абдувалиева, Mursak модалар уйи асосчиси\n«Ҳар бир қиз учун энг муҳим кун – бу унинг никоҳ куни. Ва албатта ҳар бир қиз бу куннинг энг асосий белгиси – тўй либосига жиддий ёндашади. Шунинг учун мен, дизайнер сифатида, келин ўзини маликалардек хис қилиши учун мазкур тантанали тадбир либосининг ҳар бир деталига катта аҳамият бераман. Албатта, одатда келинлик либослари учун оқ, сут ранг ва шунга ўхшаш нафис рангдаги матолар танланади. Биз бўлажак келин билан либос дизайни устида ишлаётганимизда менинг асосий вазифам буюртмачи тасаввуридаги либосни кўра олиш ва уни рўёбга чиқариш. Либос яратиш менинг дизайнерлик нуқтаи назаримсиз қолмайди, мен унга ўз ғояларим ва билимларимни киритаман ва бетакрор натижага эришишга ҳаракат қиламан. Тўй либослари модаси жуда тез ўзгарувчанлик хусусиятига эга. Ва бугунги кун келинлари одатий оқ либос ўрнига турли рангдаги матодан тикилган либосларни танлашдан чўчишмаяпти. Шу билан бир қаторда либослар фасонлари ҳам замон билан ҳамнафас одимламоқда».\nМарахамат Умарова, MARU бренди асосчиси\n«Албатта бўлажак келин айнан тўпламимдаги бирор бир тўй либоси учун келса, бу мени чексиз қувонтиради. Лекин мен индивидуал буюртма асосида либос тикиб беришга қарши эмасман. У холда мен бўлажак келин билан иложи борича яқинроқ танишиб, унинг ички дунёсини ва табиатини ўрганишга ҳаракат қиламан. Ана шунда барчаси кўнгилдагидек чиқади. Бироқ менинг тўпламимдаги келинлик либосларига назар солсак, шуни кўришимиз мумкинки, ундаги барча либослар бир-бири билан уйғунлашган ва умумий кайфиятни ҳосил қилади. Масалан, сўнгги тўпламимда миллийликка йўғрилган келинлик либосларини кўришингиз мумкин, бу менинг миллий матоларимизга бўлган муҳаббатимдан далолат».\nДилдора Қасимова, Dildora Kasimova бренди асосчиси\n«Барча келинлар гўзал, чунки уларнинг барчаси ўз орзуидаги либосга бурканади. Шунинг учун менда келинлик либоси тикиш сирлари унчалик кўп эмас, лекин уларнинг барчаси муҳим. Энг асосийси бўлажак келин орзусидаги либосни яратиб бериш ва бунда қулайлик катта аҳамиятга эга. Дизайнер сифатида эса ҳар бир либосда ўзимнинг бирор бир муаллифлик белгим бўлишини истайман, чунки айнан мени танлаган келиннинг асл истаги ҳам шу».\nНашр санаси: 06-04-2016


Халқимиз тинчлик ва хотиржамликни юксак қадрлайди, зотан, бу улуғ неъматлар барқарор жойдагина тараққиёт бўлади, бунёдкорлик ишлари ривож топади. Президентимиз Ш.Мирзиёев раҳнамолигида мамлакатимизда тинчлик ва осойишталикни таъминлаш, инсон манфаатларини ҳимоя қилиш борасида амалга оширилаётган улкан ишлар замирида ана шу эзгу мақсад мужассам. Айниқса, айни кунларда юртимиз янада гўзал қиёфа касб этмоқда. Юртимизда қад ростлаётган замонавий иншоотлар, хушманзара масканлардан кўзингиз қувнайди. Қаерга борманг бунёдкорлик, ободончилик ишларининг гувоҳи бўласиз. Албатта, бундай ютуқлар ҳаётимиздаги юксалишлар Ватанимизда ҳукм сураётган тинчлик ва осойишталик мевасидир. Демак, осуда ҳаётимизнинг қадрига етиб, тинчлик-осойишталикни кўз қорачиғидек асраш ва мустаҳкамлаш ҳар биримизнинг бурчимиздир.\nPrevious Post:ВАТАН ИЧРА МУҚАДДАС МАКОН\nNext Post:РИЗҚ АЛЛОҲ ТОМОНИДАН КАФОЛАТЛАНГАНДИР


"Сўғдиёна" "Пахтакор" устидан қозонган ғалабасини кимга бағишлади?\n14 июнь, 2020, 21:24\nТеглар:Сўғдиёна | Пахтакор | Санжар Рашидов\nНиҳоят, жиззахликлар ғалаба қозонишнинг уддасидан чиқишди.\nМавсумнинг дастлабки учта ўйинида ғалаба қозона олмаган “Сўғдиёна” жамоаси пандемиядан кейинги 4-турда амалдаги чемпион – “Пахтакор”ни қабул қилди ва ягона гол эвазига ғалаба қозонди.\nМазкур беллашувдан аввал жиззахликларнинг етакчиларидан бири Санжар Рашидов Sports.uz сайтига фикр билдириб, “Пахтакор”ни мағлуб этишларига ишонаётганини алоҳида айтиб ўтганди.\nКўриб турганингиздек, у сўзининг устидан чиқди ва “Сўғдиёна” мавсумдаги илк ғалабасини “Пахтакор” билан ўйинда қўлга киритди. Санжар эса беллашувдан кейин ўйин ҳақидаги таассуротлари билан ўртоқлашиб, ушбу ғалабани кимга бағишлаганини айтди.\n- Ғалаба ўз-ўзидан бўлгани йўқ. Бунинг учун биз қаттиқ меҳнат қилдик. Машғулотларимизда мураббийларимизнинг кўрсатмаларига тўлиқ амал қилдик ва ғалабага шу тариқа эришдик.\n“Пахтакор” устидан қозонилган ажойиб ғалабамизни мухлисларимизга бағишлаймиз. Гарчи улар стадионга кира олишмаган бўлишса-да, уйда телевизор орқали жамоамизни қўллаб-қувватлаб туришганини ҳис қилдик, - деди Санжар Рашидов Sports.uz мухбирига.\nМолодцы рахмат жудаям хурсанд болдим жизах жамоаси учун. пахтакорни юткани билан чин юракдан бутун узбекистон мухлислари номидан\nОфарин Сугдиёна,Fалаба муборак булсин. Андижонлик футбол севарлар номидан ТАБРИКЛАЙМАН.


ЯНГИ ЙИЛ ЮРАККА БУЮРСИН!.. - “Китоб дунёси” газетаси сайти\nЯНГИ ЙИЛ ЮРАККА БУЮРСИН!..\n756 марта кўрилган.\nДолғали 2016 йил билан хайрлашиб, ҳали мавҳумликларга тўла 2017 йилни кутиб олаётган куним мен учун умрларга татигулик кун бўлди. Шу тун осмонда янги ОЙ заминимизга, ҳаётимизга НУР соча бошлади. Мана, тўрт фаслоналикнинг телбанамо бахти ва ширин машаққати билан ўтди, ўтмоқда. Қадрдоним 2017 йил, надимимсан менинг. Сендан ранжисам айб бўлар. Ҳар бир кунинг кўзимга тўтиё. Ҳар бир онинг мен учун имтиҳон. Сенинг оқимингда дунёни — одамларни, айниқса, ўзимни бошқатдан кашф этдим. Бахтни танидим. Мурғагимнинг тим қора қуралай кўзидаги ҳадик, ишонч ва қувончда ўзимни — ўрнимни топдим. Ундаги ҳадик қўрқувга, ишонч ишончсизликка, қувонч ўкинчга дўнмаслиги — ҳаётим мазмунига айланди.\nБайрамлар, табриклар — нима у? Табрикни қабул қилмоқ учун қалб унга тайёр турмоғи керак. Байрам, аввало, юракка буюрсин. Кўнгилда «булбуллар дард-ла йиғлаб турса» кўз тақвимнинг бўялганини кўради, холос.\nЖонингданда азиз жонларингни кўзида мунг кўрсанг, Сен учун олам кузнинг хаста кўрпасига ўраниб олса, маъносини йўқотса — Янги йил йилларингни юлқилаб тортиб олувчи аёз кампир авзойида туйғуларингни топтаб, юрагингни тепкилаб келади. Совуқ саналигича қолади.\nШукрки, кириб келаётган йилни ширин умидлар, ёрқин хаёллар қуршовида кутяпман.\nСенинг ҳам қадаминг қутлуғ бўлсин, 2018 йил! Ҳар бир инсон юрагига баҳор тароватини, ёз ҳароратини, куз саховатини, қиш оқлигини олиб кел! Қўйгин, банда банданинг бардошига таъзим этмасин.


Клиник тушкунликни оддий сиқилишдан қандай фарқлаш мумкин • NeMolchi.uz\nBosh sahifa Jabrlanganlarga maslahat Клиник тушкунликни оддий сиқилишдан қандай фарқлаш мумкин\nКлиник тушкунликни оддий сиқилишдан қандай фарқлаш мумкин\nГоҳида атрофдан шундай гапларни эшитиб қоламиз: «чунонам тушкунликка тушдим-ки», чунки «куз», «уйқуга тўймаяпман», «ишда муммолар кўп». Айнан ушбу гап-сўзлар туфайли одамлар тушкунлик атамасини касаллик деб эмас, балки ялқовлар ёки мижғовлар учун мисоли баҳона сифатида қабул қилишади ёки шунчаки вақтинчалик ҳолат деб ўйлайди. Афсуски, бу ҳолат асло тез вақтда ўтиб кетмайди ва ҳақиқий касаллик ҳисобланади. Энг ёмони, уни аниқлаб олиш мушкул. Ўзимиз енгишимиз керакми ёки шифокорга мурожаат қилиш зарурлигини ҳам билмаймиз.\nПсихиатрия фанидан тилимизга кириб келган кўпгина атамалар негадир салбий маънога айланиб кетган. Масалан, илгари ақлий ривожланишнинг ортда қолганини ифодаловчи сўзлар (овсарлик, ақли заифлик), оқибатда камситиш, калака қилиш маъносида қўллана бошланган. Шунинг учун баъзи бир касалликларга бошқа ном топишга тўғри келган. Аммо тушкунлик сўзи ўзгармай қолган. Жамият наздида у хавфли касаллик эмас ва унга чалинган инсонларга раҳм қилмаса ҳам бўлади.\nКелинг, аввалига тушкунликка олиб келувчи сабабларни кўриб чиқамиз. Биринчидан, шуни тушуниш керак, ҳар доим ҳам бахт ва қувончни ҳис қилиб яшаш қийин, қайғу, хавотир, зерикиш каби ҳиссиётларнинг бўлиши табиий. Масалан, ишда кўнгилсизликлар бўлса, қайғуга тушамиз, ким биландир уришиб қолсак ачинамиз, айрилиқ ёки ажралишни бошдан ўтказиш жуда қийин, яқин инсоннинг ўлимига қайғуриш азобига чидаб бўлмайди, аммо буларнинг бари табиий сезгилар, улар қанчалик вайронкор бўлмасин, биз қабул қилишимиз шарт.\nАгар ойлар ўтса-да, бу ҳислар ўтиб кетмаса, уларга қарши чора топа олмасангиз, ана унда кучли тушкунлик ҳақида гапириш мумкин. Уларнинг пайдо бўлишига ҳақиқий сабаблар бор. Қолаверса, одамлар кўз ўнгида ҳам бундай инсон чинакам азият чекаётган шахс бўлиб кўринади. Бунинг учун атрофдан “ўзингни қўлга ол” деган норозиликлар билдирилиши мумкин.\nБаъзида ҳеч қандай сабабсиз ҳам тушкунлик содир бўлиши мумкин. Бунда одам умуман енгиллашмайди, балки қийноқли вазият чуқурлашиб бораверади. Бундай тушкунлик ҳолати эндоген дейилади, яъни у ички, биокимёвий сабаблар туфайли келиб чиқади. Олимларнинг фикрига кўра, бу сабабларга биоген аминларнинг (серотонин, дофамин, норадреналин) етишмовчилиги киради. Биоген аминларнинг етишмовчилигини тамаки чекиш, спиртли ичимликларни ичиш каби зарарли одатлар келтириб чиқаради.\nТушкунликнинг белгилари қандай? Кайфият тушишини ҳамма яхши билади. Яна бир белгиси тушкунликдаги инсон секинлашиб қолади. Унинг онги ва жисмоний ҳаракатлари тезлиги камаяди. Тушкунликка тушган одам ўзи хоҳлаб каравотда ётмайди, балки жисмоний ҳолсизлик учун ҳам фаол ҳаракат қила олмайди. Доимий чарчоқ, қувват йўқлиги сезилади, мамнунлик ҳисси йўқолади, ўзини кераксиздай ҳис қилади, омадсизлик қамраб олгандай туюлади. Кўпинча уйқу бузилади, иштаҳа пасаяди ёки аксинча, яхшиланади, жинсий майл сусаяди, ичқотиш кузатилади, кўкрак қисмида оғриқ бўлиши ҳам мумкин. Баъзида бошқа аъзоларда ҳам оғриқ кузатилади.\nСиқилиш билан тушкунлик бир нарса эмас. Сиқилиш тушкунликдай ич-этингизни емайди. Сиқилиш ўтиб кетади, тушкунлик эса йўқ. Кўнглингиз ғаш бўлганда, сиз кутилмаган ҳазилдан кулиб юборишингиз мумкин. Аммо тушкунликка тушган инсон бундай қилолмайди. Сиқилганда, суицид ҳақида ўйламайсиз. У яшашга халал бериши мумкин, лекин уни чилпарчин қилмайди. Сиқилиш ҳам ёқимсиз ҳолат, гоҳида оғриқли, аммо ўтиб кетади. Тушкунлик эса оғриқдан ҳам кучли, унга чидаш қийин, бошқа бундай яшай олмайман, деб ўйлайсиз. Энг ёмони, хаёлга турли бўлмағур фикрлар келади ва бу салбий тафаккур айнан тушкунликка тегишли. Тушкунлик сизни бурчакка қамаб қўяди. Лекин шуни унутманг, тушкунлик дардини даволаса бўлади.


Нега ҳамма "Пахтакор" мураббийи кетиши кераклиги ҳақида гапирмоқда?\nСуперлигада интрига авжида. Осиё Чемпионлар лигасида иштирок этган жамоалар яна курашга қўшилди. Кўпчилик "шерлар"нинг ОЧЛдаги муваффақиятсизлиги туфайли мураббий истеъфога чиқарилиши кераклигини, чемпионатни бошқа - маҳаллий мураббий билан якунласа ҳам бўлишини айтмоқда.\nЛекин бу ечим бўлишига ишониш жуда қийин. Пойтахтликларнинг мағлубиятлари мураббий сабабли эмас. Агар жамоа вазиятлар ярата олмаганда, олдинга ўтишда қийналганда шундай фикрни илгари суриш мумкин эди. Бироқ вазиятлар ҳам яратилди, имкониятлар ҳам бўлди. Фақат футболчиларнинг ўзлари гол ура олмади. Мураббийнинг ўзи майдонга тушиб гол урмайдику.\nЯқиндаги "Пахтакор"нинг собиқ футболчиси Жалолиддин Машарипов SPORTS.uz сайтига берган интервьюсида Ўзбекистон миллий терма жамоасининг жаҳон чемпионати саралашидаги муваффақиятсизлигида фақат мураббий айбдор эмаслигини айтганди. Чунки майдонда футболчилар ҳаракат қилиши, голни улар уриши кераклигини айтганда, у ҳақ эди. Тактика ва футболчиларнинг майдондаги жойлашуви ҳақида мураббий ўйлайди. Қолганини майдонда футболчилар бажаради.\nСуперлигага келсак, рақобат юқори. Турнир жадвалида охирги йилларда йўқолиб бораётган интрига кўриняпти. Бошқа жамоалар кучаймоқда. "Пахтакор" очколарни бой бермоқда. Чемпионнинг ҳам йўқотишларга учрашуви оддий ҳол аслида. Бошқаларнинг кучайиши фонида "шерлар"нинг қоқилиши фожеага айланмоқда...\nБу мавсумдаги чемпионатимиздан кўп нарса кутиляпти, камида 7-8 тур аввал чемпион номи аниқ бўлмаслигини. Аммо аксарият инсонлар "Пахтакор" очко йўқотмаслиги, мағлубиятга учрамаслиги керак, деб ҳисоблайди. Эътиборлиси, журналистлар ҳам шундай фикрда. Ҳудди "Пахтакор" очко йўқотса, ҳазм қила олмайдигандек. "Шерлар" очко йўқотса, ёмонми?\nМураббийга вақт керак. Арвеладзе келганда ҳам шундай эди. У ҳам танқид остида қолганди. Лекин раҳбарият ишонди ва имконият берди. Якунда натижани кўриб турибсиз. Славче Войнескини ҳозир лавозимидан озод қилинса, янги келган мураббий ўзини намоён қилиши қийин бўлади. Чунки таркибни бу мутахассис йиғган. Арвеладзедан қолган ўйин услубини йўқ қилиб юбормагандир, балки ўзининг билимларини амалда қўллаб кўриши керак. Янги келган мураббийнинг ишига баҳо бериш қийин бўлади. Чунки янги мураббийнинг салоҳиятини кўрадиган ОЧЛ янги мавсуми 2023 йилнинг куз ойларида бошланади. Фақатгина Суперлига баҳслари орқали имкониятларини билиб олиш мушкул. Шунинг учун Славчега ҳозирча вақт керак. Камида биринчи давра охиригача.\nПахтакорга мухлислар етишмаяпти (Эргаш Каримовга ўхшаган)\nБола бўқидан маълум дейишади, бу фақат иражайишдан бошқага ярамайди, кетсин, ўрнига Пахтакорда ўйнаган, командалар учун жонини берадиган мурабийни тайинлаш керак, Миржалол энг зўр вариант!


Бемаъни уйдирмаларни рад этаман « Ўзбекистон Халқ Ҳаракати\nБемаъни уйдирмаларни рад этаман\n10 October 2017 - 21:30\nХалқим манфаати ва жамиятимизга алоқадор мавзулардан ташқари, шахсий масалаларим бўйича давлат бошлиқларига ҳеч қачон мурожаат ёзмаганман. Бундай мурожаатлар ҳам доим “очиқ хат” шаклида бўлган ва матбуотда босилган.\nАммо икки ой аввал умримда биринчи марта ўз шахсий ишим бўйича бир мактуб ёздим ва уни Ўзбекистон президентининг виртуал қабулхонасига жўнатдим.\nБугун журналист Бобомурод Абдуллаевнинг ҳибсга олиниши муносабати билан ўша мактубни истамасам ҳам чоп этишга мажбур бўляпман. Чунки Бобомурод Абдуллаевни ишини олиб бораётган прокурорнинг айбловида “М.Солих Бобомурод Абдуллаевга Ўзбекистоннинг ўлган ва жорий президентларига қарши инкилоб тайёрлашни буюрди” деган бемаъни бир жумла бор. Бу уйдурмани рад этиш учун мен ўша виртуал қабулхонага юборган мактубимни ОШКОР ЭТИШга мажбур бўлдим:\n“Ўзбекистон Жумҳурияти Президенти Шавкат Миромонович Мирзиёевга\nҲурматли Шавкат Миромонович, умримда давлат бошлиқларидан бирор нарса истаб хат ёзмаганман. Бу сизга йўлланаётган нома ҳам на арздир, на-да илтимос хати.\nБу 27 йил давомида Каримов режими тарафидан зулмга тобе тутилган бир оила, бир уруғ ва бир миллатнинг мутавозе вакилининг поймол этилган ҳақларини тиклаш талабидир холос.\nАгар сиёсатингизда баъзи ижобий силжишларни кўриб умидланмаганимда эди, мен ўз ҳақларимни ҳам талаб этмасдим. Худди 27 йил давомида Каримов режимидан талаб этмаганим каби.\nБиласиз, 1991 йил Президентлик сайловларида И.Каримовга қарши номзод булиб, сайловга кирганим учун, сайловдан кейин 1992 йил май ойида Каримовнинг ҳукуматдан лавозим олиш таклифига кўнмаганим учун, ватан ва миллат тушунчаларини лавозим ва бойлик орттиришдан устун қўйганим учун Каримов мени “халқ душмани” деб эълон қилди.\n1999 йил 16 февралда “Тошкент портлашлари” уюштирилди ва бунда мени айблашди. 2000 йил август ойида 15.5 йил қамоқ жазосига ҳукм этилдим. Аммо маҳкамада менга қарши кўрсатма берган ягона гувоҳ Зайниддин Асқаров 2003 йил ноябр ойида “ВВС” ва “Озодлик” радиоларига “Муҳаммад Солиҳга қарши берган кўрсатмаларимни вазир З.Алматов босими билан бердим, М.Солиҳнинг 1999 йил 19 феврал портлашларига ҳеч қандай алоқаси йўқ. Мен ўзбек халқидан ва Муҳаммад Солиҳдан узр сўрайман” дея бутун дунёга эълон қилди. (https://soundcloud.com/uzbek-fm-online-radio/zayniddin-asqarovning-bbc-ozodlik-va-amerika-ovozi-jurnalistlariga-bergan-intervyusidan-parcha-2003-noyabr). Бу жасорати учун Зайниддинни турмада ўлдирдилар.\nЗайниддин Асқаров баёноти каби баёнотдан сўнгра ҳар қандай ҳуқуқ давлати бизга чиқарилган адолатсиз ҳукмни бекор қилган бўларди, аммо бу адолатни Каримов режимидан кутмадим.\nБугун Ўзбекистондаги ўзгаришлар матбуотда тасвирланётгани каби позитив эса, мен каби зулмга учраган минглаб инсонлар дарҳол оқланиши ва ҳақлари дарҳол қайтиб берилиши керак.\nШахсимга оид талабим шу:\n1.Юксак Маҳкама тарафидан шахсимга йўналтирилган айблар бекор қилиниб, эл-юрт олдида оқланишни (реаблитация қилинишни) кутаман.\n2. 1993 йил қонунсиз равишда тортиб олинган уй-жойларимни қайтариб берилишини талаб қиламан.\nЎзбекистон Жумҳурияти ватандоши (граждани),\nЎзбекистон Олий Кенгашининг собиқ депутати\nЎзбекистон «ЭРК» Партияси ва\n1. Бирлашган Миллатлар Ташкилотининг 1999 йил портлашлар иши буйича бизнинг ҳақларимизни тикланиши талаби билан олинган Қарори.\n2. Чехиядаги Прага шаҳри Маҳкамасининг Ўзбекистон Маҳкамасининг каминага йўналтирган айбловларини рад қилувчи Қарори ва бошқа муҳим ҳужжатлар.”\nБу мактуб 18 август 2017 йилда Ўзбекситон Президентининг виртуал қабулхонасига юборилди, аммо ханузгача жавоби келгани йук. Аммо бу мени Ўзбекистон раҳбариятига нисбатан тутган позициямни яна бир марта намойиш қилишимга монелик қилаолмайди.\nҲар холда, бу мактуб МХХ нинг жиноий элитасини хавотирга солди. Чунки бу мактуб Каримов даврида узилган мухолифат ва ҳукумат ўртасидаги диалогни қайтадан тиклаш учун тамал яратиши эҳтимоли мавжуд эди. Шу боис, тезкорлик билан “Бобомурод иши” каштаси тўқилди ва унга оқ иплар билан менинг исмим ҳам тикилди.\nМен икки ўйин қиладиган биттаси эмасман. Бир қўли билан президентга хат ёзиб, иккинчиси билан унга қарши “инқилоб” тайёрлайдиган шахс эмасман ҳеч. Бу менинг эътиқодимга зид, инсоний сифатларимга бегонадир.\nМен ҳали ҳам Ўзбекистон раҳбарининг янгидан бошланган “жинлар ови”га қарши “тўхта!” дейишини ва сўз эркинлиги қурбонлари бўлган Бобомурод Абуллаев ва у балодош ўртоқлари Ровшанбек Салоев, Шавкатжон Оллоёров ва Акром Маликларнинг озод қилиниши учун ҳаракатга кечади деган умиддаман.


«Ҳақиқий Тиббиёт» китоби муаллифи, марҳума Ислом ҳакимаси Ойдин Солиҳнинг дарслари Туркия туркчасида китоб ҳолида чоп этилди « Ўзбекистон Халқ Ҳаракати\n«Ҳақиқий Тиббиёт» китоби муаллифи, марҳума Ислом ҳакимаси Ойдин Солиҳнинг дарслари Туркия туркчасида китоб ҳолида чоп этилди\n15 July 2018 - 10:33\nҲурматли ўқувчиларимизга буюк бир севинч, чуқур бир ҳаяжон билан маълум қиламанки: Марҳума Ойдин Солиҳ устозимизнинг Истанбул Табиий Соғлиқ Институтида ташкил қилган «Йўқотилган шифо» мактабида ўқитилган дарслардан ҳозирланган, долзарб, чуқур ва батафсил масалаларни ўз ичига олган ва узоқ давом этган нашрга тайёрлаш ишлари сўнггида «Сўнгсўз» номли китоб нашрдан чиқарилди.\nЗийнат Кекликчи (Ziynet Keklikçi)\nҚуйидаги линк бўйича китобни харид қилишингиз мумкин:\nҲамд оламларнинг Робби бўлган Аллоҳга хосдир. Унинг Расулига, Расулнинг оиласи ва саҳобаларига, ҳамда унинг йўлидан юрганларга салому саловатлар бўлсин.\nАнъанавий ёки муқобил тиб номи остида турли усулларнинг кўпайиб жуда кенг тарқалган бугунги даврда, руҳ ва баданни ажратмаган ҳолда бутун касалликларни ўз ичига олган “Ҳақиқий тиббиёт” йўлини тушуниш нақадар муҳим аҳамият касб этмоқда.\nБугунги кунда бу соҳада деярли ҳар киши, қисман бўлсада, билимга эга, аммо ҳеч ким касалликларнинг сабабини кўриб чиқмайди, чунки билмайди, шу жумладан, замонавий тиббиёт ҳам.\nХўш, сабаби билинмаган бир касалликни қандай даволаш мумкин?\nМарҳума Ойдин Солиҳ, “Касалликларингиз бу – гуноҳларингиздир, шифоси эса – истиғфордир” ҳадиси шарифига биноан бизга касаллик сабабларини, шифога олиб борувчи йўлнинг ҳам ягона эканлигини батафсил тушунтирди.\nОйдин Солиҳ масалага “Инсон организмидаги ҳар бир ҳужайра – бир шахсдир, ақилли ва шуурлидир” мантиғи ила ёндошиб, иммунитетни заифлаштирган, шифо жараёнини эса касаллик сифатида тавсифловчи замонавий тиббиёт фалсафасини асосидан чиритди. Ва иммунитет тизимининг иродасига ва қарорларига ишонган ҳолда жараёнга аралашмаслик кераклигини бизга ўргатди.\nЯнада муҳими, ДНКнинг ўзгартирилиши мақсадида ташкил қилинган тузоқларни шахсан кашф этиб, уларга қарши уруш эълон қилси ва шу тариқа бизнинг ҳам “инсон” ўлароқ қолишимизга васила бўлди.\nБу дарсларда қўшимча моддаларнинг нега айниқса мия ва репродуктив аъзоларда чўкинтилар юзага келтирганлигини, ҳис қилиш аъзоларининг асл функцияларини ва аслида дунёнинг бир саробдан иборат эканлигини, “пробирка болалари” даволанишининг, қон ва аъзолар трансплантациясининг нега жоиз эмаслигига доир фатво ҳукумидаги баёнотларини, қўлланилган кибернетик тиббиёт усуллари билан иймонимизнинг қандай бир таҳлика остига кирганлигини: ҳалол озиқ-овқат, истиғфор, сабр, Аллоҳга таваккул ва Аллоҳдан ҳаё қилиш каби тушунчаларни бизга қандай унуттирдикларини ўқир экан ҳайратга тушиб, таъсирланиб, такрор-такрор ўқиб, Ойдин Солиҳнинг ўз-ўзидан улкан бир манба эканлигини сиз ҳам англайсиз.\nОйдин Солиҳ, ўқиб, ишонганини ҳаётига тадқиқ қилишни севган ва ҳадислардан ибрат олган бир инсон эди. Унга бир фикр, бошқача бир нуқтаи назар тақдим этилганида, уни мантиқли деб топса, ишонар ва қабул қилар эди.\nЎзини замонга кўра етиштириб, янги пайдо бўлган мавзулар, тўғрироғи фитналар ҳақида фикр юритар ва уларга қарши қалқонини ҳозирлар эди. Замонамиз олимлари ичида унга мурожаат қилганлари бор эди, шунингдек, бир неча жамоатга йўналиш кўрсатгани ҳам ҳақиқатдир.\nОйдин Солиҳ, бу асарнинг иккинчи жилдида кўзи кўр бир олим ҳақида сўз юритади. Бир куни талабалари бу кўр олимни синаш мақсадида оят ва ҳадисларни аралаштириб ундан саволлар сўрайдилар. У ҳам уларнинг оят деяётганлари ҳадис, ҳадис деяётганлари эса оят эканлигини айтиб, тузатиш киритади. Талабалари олимдан буни қаердан билганлигини сўрашганида, олим “Оятларнинг нури бошқа, ҳадисларнинг нури бошқа”, дея жавоб беради.\nҲадисларнинг саҳиҳлиги билан боғлиқ мунтазам баҳс-мунозаралар мавжуд ҳозирги даврда бу қисса нақадар муҳим…\nМен ҳам пайтдан фойдаланиб шуни ифода этишни истардим-ки, берган бу қийматли дарслари давомида Ойдин Солиҳнинг бизга етказган ҳар қандай бир ҳадис ёки фалсафий қарашини бу китобга киритмаслик каби ҳолат бўлмади, бўлолмасди ҳам. Чунки бу сўзлар омонат эди, мен ҳам шунга кўра иш олиб бордим.\nУ билан баробар яшаган вақтим ичида зотини яқиндан таниш шарафига муваффақ бўлган бир киши сифатида, устозимнинг шубҳасиз бир олима эканлигига амин бўлдим. Дарслари давомида бизга ҳадисларни етказар экан, бутун самимияти билан ўша Нурни ҳис этган ҳолда етказиши, уни таниган ҳар ким учун ошкор эди.\nҲаёти давомида жуда кўп маънавий ҳолларни бошидан кечирарак илм олган бир кишининг илмидан шубҳаланиш ҳаддини ўзимда кўрмадим. Бу омонатни сизларга етказиш умидида, барча видео ва ёзганларимни қайта-қайта назорат қилдим.\nГарчи мен бу ишга даъвогар бўлмаган бўлсамда, Роббим мени бу қийматли дарсларни транскрипция қилиб, қоғозга кўчириш шарафига муяссар қилди. Бунинг учун Аллоҳга шукр қилиш бурчини ҳис этмакдаман.\nҚўлингиздаги асарнинг фақат бир тиббиёт китоби эмаслигини, унинг ғояси ҳам фақат касалликларни тарихи ва даволаш услубларини санашдан иборат эмаслигини таъкидлашни истар эдим.\nОйдин Солиҳнинг, “Биз касалликлар билан шуғулланмаяпмиз, биз ҳаёт тарзини ўзгартираяпмиз” деган шиорига биноан асл масала, инсон организмидаги ҳужайраларнинг зикрини муҳофаза қилган ҳолда, иймонни қутқариш ва ҳимоя қилиш масаласидир.\nҲар бир бўлими алоҳида бир китоб мавзуси моҳиятида бўлган бу дарслар, Аллоҳдан истардим-ки, ҳам талабаларининг ҳам да севганларининг йўлида бир машъала ва яна неча-неча гўзал ижод ва тадқиқотларида улар учун қўлланма бўлсин.\nРоббимдан ягона истагим, бу китобнинг том маънода Мусулмон қардошларимга етказилиши, инсониятга фойдали бўлиши, менинг ҳам ўлимимдан сўнгра савобга лойиқ бўлиб, хайр дуосини олишимдир.\nВафокор устозимга Аллоҳдан раҳмат сўраб, жуда ҳам севдиги ва амрларини шуурли шаклда ҳаётига тадбиқ қилган Пайғамбаримиз (с.а.в.) билан биргаликда юксак мақомларда бўлиши учун дуо қиламан.\nТадбир қулдан, Тавфиқ Аллоҳдандир.\nҲожар Дулкор Солиҳ (Hacer Dulkar Salih)\n2018 йил, июн. Истанбул


Туркияда қотилликда гумон қилиниб қирғиз аёли қўлга олинди\n14:37 / 10.08.2016\n7-август куни Туркия полицияси Кўня шаҳрида маҳаллий фуқарони ўлдиришда гумон қилиб, 26-ёшли қирғизистонлик аёлни қўлга олгани ҳақида турк ОАВ маълум қилишган, деб хабар қилмоқда Қирғизистон республикаси ТИВ.\nУшбу маълумотни аниқлаш мақсадида, республиканинг Туркиядаги элчихонаси Кўня шаҳар тергов бўлими билан боғланиб, хабарга аниқлик киритган. Ҳуқуқ-тартибот идоралари ходимлари, қирғиз аёлининг қўлга олинганини тасдиқлашган.\nТуркия терговчилари айни вақтда суриштирув ишларини олиб бормоқда. Қирғизистон элчихонаси бу жараённи назорат қилиб турибди, дейилади ТИВ хабарида.\nТуркия полиция қотиллик\nОлмалиқда қотиллик юз берди\nДельфинларни жалб этишнинг ғаройиб усули (видео)\nАҚШнинг 12 президентига маслаҳатчи бўлган руҳоний вафот этди


Тожикистонда балоғатга етмаганларнинг масжидга бориши тақиқланди - BBC News O'zbek\nТожикистонда балоғатга етмаганларнинг масжидга бориши тақиқланди\nТожикистон Президенти Имомали Раҳмон "Ота-онанинг фарзанд тарбиясидаги масъулияти" номли қонунни имзолади.\nАммо, исломий уламолар ва инсон ҳуқуқларини ҳимоя этиш ташкилотлари томонидан танқидга учраган ва турли баҳсларга сабаб бўлган.\nАввалроқ Эрондаги Хуросон радиоси орқали гапирган таниқли тожик уламоси ва собиқ мухолифат раҳбари Ҳожи Акбар Тўражонзода президенти бу мубоҳасали қонунни тасдиқламасликка чақирган.\nУнинг айтишича, мазкур қонун фуқароларнинг диний ҳуқуқларини чеклайди. Қонунда, хусусан, 18 ёшга етмаганларнинг масжидда ибодат қилиши тақиқланади.\nImage caption Ҳожи Акбар Тўражонзода янги қонун мамлакатдаги радикаллашувни тўхтатишига ишонмайди\n"Уларни жамоатда ибодат қилишини ман қилиш бу катта гуноҳ. Бу дегани у Худонинг қарғишига қолади. Ал Бақара сурасида айтилганидек, Оллоҳнинг масжидларида ибодат қилишни ман қилган одамдан ёмонроқ золим йўқ," деб айтган у Эрон радиосига.\nБи-би-си билан суҳбатда жаноб Тўражонзоданинг айтишича, янги қонун Исломга очиқча зиддир.\n"Бизнинг қонунларимизда балоғат ёшини 18 деб эълон қилган бўлсада, Исломда 12 ёшдан бошлаб йигитлар болиғ саналади ва 12 ёшдан бошлаб уларга намоз фарз бўлади," дейди у.\nУламонинг айтишича, қонунга биноан оилаларга янги туғилган фарзандларига миллий руҳдаги исмларни қўйиш кўрсатмаси берилади ва бу борада махсус китоб чоп қилиниб, маҳаллаларга тарқатилаяпти.\n"Бу китоблар билан мен танишдим. Буларнинг ичида аслан мусулмоний отлар йўқ. Яъни Абдулло, Аҳмад, Муҳаммад, Исмоил, Фотима, Заҳро, Абдураҳмон, Умар, Абубакир, Усмон, хуллас, бу исмлар йўқ," дейди у.\nТожикистон ҳукумати мамлакатдаги диний радикаллашувга қарши курашиб келмоқда. Айниқса вояга етмаган авлоднинг диний таълими чекланмоқда, хусусан хорижий масжидларда илм олиши ман қилинган.\nБироқ, жаноб Тўражонзода янги қонуннинг исломий радикаллашувнинг олдини олишига ишонмайди.\n"Булар сиёсий озодликларни, диний озодликларни маҳдуд қилганидан кейин у ишлар пайдо бўлади. Масжидлар Худонинг уйидир. Уларга терроризм ва экстремизм манбалари дея исм қўйиш бу мусулмон учун жуда ҳам таҳқир нарса," дейди у.\n"Ота-онанинг фарзанд тарбиясидаги масъулияти" қонунида, шунингдек, нафақат масжидда, балки уй шароитларида ҳам балоғатга етмаганларга диний таълим бериш учун 5 йилдан то 12 йилгача қамоқ жазоси белгиланган.\nДушанбедаги Би-би-си мухбири Мардон Муҳаммаднинг айтишича, пойтахт Душанбеда рамазон пайтида ёшларнинг масжидга боришларининг олдини олиш учун қаттиққўл расмий чоралар кўрилмоқда.\nУнга кўра, фарзандининг масжидга боришига рухсат берган ота-оналарга жиноий иш билан таҳдид қилинмоқда.


30 октябр 2020, Тошкент вақти: 15:19\nМуҳаммад Содиқ Муҳаммад Юсуф ҳақида яқинда Ўшда чоп этилган “Ҳазрат” номли китобда у кишининг таржимаи ҳоли тўлиқ келтирилган:\n“Шайх Муҳаммад Содиқ ҳижрий 1371-йил 21-Ражаб – милодий 1952-йил 15-Апрел куни Андижон вилояти Асака туманида, Ниёзботир қишлоғида Муҳаммад Юсуф домла хонадонида таваллуд топди. Муҳаммад Юсуф домла Булоқбоши туманида 45 йил имом-хатиблик қилган ва ўз масжидида жума олдидаги мавъиза асносида вафот этган... Устоз Муҳаммад Юсуф домла ва Собирахон она фарзандларининг тарбиясига қаттиқ эътибор беришганди. Онаси чақалоқни имкон қадар бетаҳорат эмизмасди... Шайх Муҳаммад Содиқ Қуръони Карим, сарф, наҳв каби бошланғич илмларни отасида ўқиди. 1969-йили Булоқбоши қишлоғидаги ўрта мактабни тугатгач, 1970-йили Бухородаги Мир Араб Мадрасасига ўқишга кирди”.\nШайх ҳазратлари ўқишга кирган пайтда мадраса 7 йиллик эди. Шайх мадрасининг бирданига 5-босқичига қабул қилинган. Уни битиргач, 1973-йилда Имом Бухорий номидаги Тошкент Ислом институти - Олий Маъҳадга ўқишга кирган ва бунда ҳам бирданига 3-босқичга қабул қилинган. Бу билим юртини 1975 йилда тамомлагач, «Совет шарқи мусулмонлари» журналида фаолият бошлаган.\nЯна у кишига бағишланган “Ҳазрат” китобидан иқтибос:\n"1976 йили Ўрта Осиё ва Қозоғистон мусулмонлари диний идорасининг йўлланмаси билан Ливиянинг Триполи шаҳридаги “Исломий даъват факультети” номли дорулфунунга ўқишга кирди. Шайх Муҳаммад Содиқ Ливияда бутун дунёдан келган талабалар орасида ҳам энг тиришқоқ ва энг итеъдодли талаба сифатида намоён бўлди. Ўша пайтларда у дарсдан ташқари турли мавзудаги китоблардан ҳар куни 100 саҳифа ўқишни ўзига вазифа қилиб олганди. У 1980-йили Ливия олийгоҳини энг юқори балл билан имтиёзли тамомлаб, талабалар орасида биринчиликни қўлга киритди”.\nШайх 1980-йилда ўқишни тамомлаб, Ливиядан қайтгач, Тошкент Ислом институтига ўқитувчи бўлиб ишга кирди ва 1981–1989 йиллар мобайнида тафсир, ҳадис, улуми Қуръон, ақида фанларидан дарс берди. “Қуръон илмлари”, “улумул-ҳадис”, ақида фанларини ҳамда ҳадис ва тафсир фанларидан Роваиъул-баян, Манҳалул-ҳадис каби қўлланмаларнинг Олий Маъаҳадга олиб кирилиши у кишининг номи билан боғланади.\nЎзбек имомлари -1: Муҳаммад Содиқ Муҳаммад Юсуф\nШайх ҳазратлари қисқа муддат ичида оддий ўқитувчиликдан муфтийлик даражасига кўтарилди:\n- 1982-йили Имом Бухорий номидаги Тошкент Ислом институти ректор муовини;\n- 1984-йили Имом Бухорий номидаги Тошкент Ислом институти ректори;\n- 1989-йили 6-Февралда Ўрта Осиё ва Қозоғистон мусулмонлари диний идораси Муфтийси;\n- 1989-йил Декабр ойида СССР Олий Кенгашининг халқ депутати;\nУ киши 4 йил муфтийлик қилдилар ва 1993-йилнинг июн ойида муфтийлик лавозимидан истеъфо берди.\n37 ёшда муфтийлик, оқимлар қутқуси\nШайх Муҳаммад Содиқ 37 ёшида Ўрта Осиё ва Қозоғистон мусулмонлари диний бошқармаси раиси этиб тайинланган.\n1989-йилда шу лавозимни қабул қилганидан кейинги фаолияти орадан икки йил ўтиб мустақил бўлган Ўзбекистоннинг янги тарихида шубҳасиз чуқур из қолдирди ва бу давр ҳақида бугун билдирилаётган муносабатлар жуда зиддиятлидир.\nУ киши ўша пайтда СССР Олий Кенгашида депутат ҳам эди. У киши депутат бўлган кезда Ўзбекистонда масжид-мадрасалар очилиши ва совет ўлкаларидан Ҳажга борувчи мусулмонлар сонини оширишга кўп ҳисса қўшган. У киши муфтий бўлган 1990 йилда ўзбекистонлик ҳожилар Саудия Арабистони ҳукумати тарафидан “Подшоҳнинг меҳмонлари” сифатида қабул қилинган ва бу ҳолатнинг 1993-йилгача давом этгани у кишига замондош ўзбекистонлик диндорларнинг аксарияти томонидан бирдек эътироф этилади.\nАммо, собиқ совет иттифоқи парчаланиш арафасида бўлган ва бу ҳудудда Қайта қуриш даври кечаётган бир пайтда муфтиятга бош бўлган шайх Муҳаммад Содиқнинг фаолиятига турлича баҳо берилади.\nБу даврда собиқ совет иттифоқида “Бутуниттифоқ Ислом уйғониш партия”си тузилган ва шу кунда тақдири номаълум қолаётган фаол Абдулла Ўтаев бошчилигида унинг Ўзбекистондаги филиалини очиш ҳаракати кетаётган эди.\nБундан ташқари, озчилик бўлса-да, чуқур илм ва тақвоси билан дарров кўзга ташланадиган марказий осиёлик ҳожилар араб ўлкаларида ҳурмат қозонаётган, уларининг қизиқишини яна-да кучайтираётган эди. Араб ўлкаларидан меҳмонлар келаётган, бизнинг ўлкалардан борувчилар сони ҳам ортаётган эди.\nЎз навбатида турли давлатлардаги мусулмонларнинг ибодати, тақвоси, илми ва Исломда тутган йўли – мазҳаби, йўналишларидаги фарқлар ҳам бизнинг минтақаларга кириб келаётган эди.\nМуҳими, собиқ совет иттифоқи нураб битаёзган, унинг таркибидаги республикаларни мустақилликка олиб чиқаётган ёш-навқирон, тажрибасиз сиёсий кучлар ҳам ўзаро фарқли эди.\nШайх Муҳаммад Содиқ ҳаётидан лавҳалар\n2015-йилнинг 10-мартида оламдан ўтган ўзбекистонлик йирик уламо шайх Муҳаммад Содиқ Муҳаммад Юсуфнинг яқинлари ва шогирдлари ўз архивидаги фотосуратларни Озодлик муштарийлари билан ўртоқлашди. Қуйида шайхнинг талабалик, муфтийлик ва муҳожиратдаги ҳаёти акс этган баъзи суратларни томоша қилишингиз мумкин.\nАлғов-далғов давр муфтийси\nЎзбекистон Мусулмонлари диний идораси раиси ўринбосари, шайх Муҳаммад Содиқ билан бирга ишлаган шайх Абдулазиз Мансур ўша даврни тилга олар экан, хориждан Ўзбекистонга кириб кела бошлаган турли оқимлар ва айни пайтда, Мусулмонлар диний идорасидаги алғов-далғов даврларни қисқагина қилиб шундай хотирлади:\n- Ҳар хил оқимлар жуда кўпайиб кетган давр эдида. Юртимиз тарихида бунақаси бўлмаган эди. Мустақиллик арафасидан бошланиб, дарвозалар очилганидан кейин ҳар хил оқимлар ҳам кириб келаверди, яхши-ёмонлар ҳам кириб келаверди. Бу киши шундай оғир ўтиш даврида муфтийлик қилган. Шунинг учун бу кишига ё ижобий, ё салбий баҳо бериш қийин. Лекин, биз тушунамиз бу жуда катта одам. Бу киши 5 та республика мусулмонларига муфтийлик қилган-да. Ўша ўтиш пайтида диний идорамизда ҳам ҳар хил тушунмовчиликлар бўлган. Аммо, кейинчалик ҳамма хатосини тушунган, бир-биридан узр сўраган. Бу киши 63 йиллик умр кечирган бўлса-лар, юз ёшлик умрни яшаб ўтдилар. Оллоҳ у кишидан рози бўлсин! – деб хотирлади Абдулазиз Мансур.\nМусулмонлар намойиши, сотилган Қуръон\nУ кишининг марҳум шайхга жиддий эътирозларидан бири айнан 1989-93-йилларга оид:\n- Тожикистондаги коммунистларга қарши тожик мусулмонлари қилган намойишларни муфтий қувватлаган. Ўшанда Тожикистоннинг қозиси: “Бу майдонда бир соат туриш - 100 ракат нафл намоз ўқигандан афзалдир”, деган фатво чиқарган. Ўшани муфтий қувватлаб, адашмасам, телевизорда гапирган. Кейин у ëқда урушга ўтиб кетди иш. Табиийки, муфтийнинг олдинги гаплари кейин ўзгарди. Балки унга маъмурий босим бўлгандир. Кейин Абдулла Ўтаевлар исломий партиянинг Ўзбекистон бўлимини тузамиз деганда, ҳукумат қаттиқ қаршилик қилган. Муфтият ҳам ўшанда уларга қарши гапирган. Ҳажга бориш-бормаслик, Абдували қори аканинг мачитидаги одамларга печать босиб бермаслик, хуллас шу каби ишлардан норозилар кўп эди. Тўполон бўлиб турганда, уни айбдор деб ҳисоблашдими, бошқа бўлдими, тарк этди ватанни, чиқиб кетди. Кейин нариги группа диний бошқармага келди ва ҳукумат уларни поддержа қилди.\nОзодлик: Яъни, ҳукумат ўша вақтда сафида Обид қори ҳам мавжуд бўлган группани қўлладими?\n- Ҳа, Обид қори ҳам мавжуд эди. Шундан кейин Қурултой ҳам ўтказилмади. Каримов уже ўзини ўнглаб олган эди ва бунга бошқа изн бермади.\nОзодлик: У пайтда Намангандаги гаплар ҳам бўлиб ўтган эди-а?\n- Улар ҳам бўлиб ўтган эди. Энди Каримов муфтийни тайинлашни бошлади ва Абдулла Бухорий деган одам муфтий бўлди. Лекин Абдулазиз Мансур ўша пайтда ҳам нариги муфтийнинг ноиби эди, 10та муфтий алмашса ҳам бу киши ўтирибди ҳали. Менинг фикримча, ўзбек ҳукуматининг ўзи шайхнинг чиқиб кетишини мусулмонларнинг тинчлиги учун бирламчи омил, деб ҳисоблаган.\nОзодлик: 90-йиллардаги сулҳда шайх битта гап айтган эди, турли гуруҳларга бўлинмайлик, бирлашайлик, акс ҳолда душманларга ем бўламиз, мазмунида. Балки шундан хавотир қилиб чиқариб юборишгандир? Зотан, кейинчалик мусулмонлар ўзаро иттифоққа келолмади ва ҳақиқатан ҳам майда гуруҳлар битта-биттадан йўқ қилинди.\n- Лекин ҳукумат ўшанда шунақа узоқни кўзлаб, иш қилди деб ўйламайман. У пайтлар довдираб ëтган, ким нима қилишини тушунмаëтган давр эди. Жуда кўп факторлар бор эди. Шайхнинг чиқиб кетиши маъқул кўрилди, шекилли. Ҳукуматга шунча хизмат қилса ҳам чиқариб юборишди ва қамашмади ҳар ҳолда уни, - дея хотирлайди Обутов.\nИсломий партия, савод қайғуси\nТилга олинган давр -1989 йиллардан то 1993 йилгача шайхнинг муфтийлик фаолияти ҳақида Озодликка интервью берган ўзбекистонлик исломий илмлар тадқиқотчиси Муҳаммад Нурнинг фикри эса тамомила бошқача – яъни, мутлақ ижобийдир. Муҳаммад Нур сўнгги кунларига қадар шайхнинг ёнида бўлган тадқиқотчилардан бири. Шайх қолдирган 100 дан ортиқ, илмий-маърифий, фиқҳий ва сиёсий адабиётнинг қарийб ҳаммасини мутолаа қилган илм аҳлидан бири.\nШайхнинг муфтийлик давридаги фаолияти хусусийда билдирилаётган танқидларни Муҳаммад Нур "нохолис" деб баҳолади.\nХусусан, 1992-93 йиллар оралиғида Ўзбекистонда Исломий партия тузишга уринишларини шайхнинг қувватламаганини хотирлаган тадқиқотчи бу ҳаракатларга шайх ҳазратларининг ўзи берган изоҳни хотирлатди:\n- Ҳазрат ва шу кишининг атрофидаги айни фикрдаги одамлар: “Ҳозир сиëсий партиялар тузишлик айнан исломнинг оëғига болта уриш билан бир хил. Ҳозирги кунда тарбия билан шуғулланиш керак, мусулмонлар савиясини исломий маънода юксалтириш керак”, деганлар. Ўзларидан менинг шахсан эшитганим: "Бир кун муфтиятда турсам, келиб айтишганки: "Биз қайсидир қўмитага бордик, сизга жўнатишди. Сиз рухсат берсангиз, кейин биз ислом партиясини тузарканмиз", дейишди. Шунда мен уларга: “Ҳозир сизларни менга жўнатган одамлар устингиздан кулиб ўтирибди. Сизлар исломий партия тузадиган бўлсанглар, менинг қанақа рухсатим керак бўлади? Партия тузишликнинг ўзига яраша конституцион йўл-йўриқлари бор” ,дедим. Исломий партия, тузамиз деганларнинг савияси шу даражада эди ўша пайтда" деган эдилар. Ҳазрат албатта биз бу партияга қўшилмаймиз, дедилар. Чунки бу партияни тузаман деган одамларни савиялари динга, миллатга хизмат қилишлик савиясида бўлмаганини сезган у киши.\nОзодлик: Нимага ўзлари тузмаган унда?\n- Ҳазрат сиëсатни мақсад қилмаганлар. Ҳазратнинг мақсадлари диний саводсизликни барҳам топтириш, коммунистик тузумдан қутулиб, мустақил бўлган давримиздаги янги бир авлодга исломни соф маънода, толерантлик, яъни бағрикенглик маъносидаги тушунчаларни беришни биринчи ўринга қўйганлар.\nОзодлик: Ўша пайтда шайхнинг атрофида ҳам, бошқа диний жамоаларда ҳам диний-сиëсий партияни бошқаришга, уни ҳимоя қилишга қодир пешволар бор эди. Мана Тожикистонда рамзий, дея танқид қилинса-да, исломий партия бор. Бунга жамият ҳам, ҳукумат ҳам кўникди. Ўзбекистонда бунга йўл берилмагани катта хато бўлмаганми?\n- Бу ишни хато ëки тўғри бўлганини натижага қараб белгилаш керак. Расмий, қўлидан ҳеч нарса келмайдиган сиëсий партиядан кўра, ҳазрат қолдирган мадраса, ҳазрат қолдирган мактаб уммат учун жуда катта фойда бўлди. Буни аҳли илмлар шундай тушунади. Мен тарихга назар солиб кўрдим, у киши ўзбек миллатининг ичида бизнинг Моварауннаҳр юртида 500 йил ичида қилинмаган хизматни қилдилар, - деб ҳисоблайди ўзбекистонлик ёш тадқиқотчи Муҳаммад Нур.\nУ киши бу хулосасига далил тарзида ўзбек тилида Қуръони карим маъноларининг таржимаси чоп этилиши, Олий Маҳатга Қуръони карим, ҳадисга оид бир неча йўналишдаги фанларнинг киритилиши ва 100 дан ортиқ номдаги китобларнинг чоп этилишини мисол келтирди.\nДарвоқе, Муҳаммад Нур сўнгги 10 йил ичида Ўзбекистонда, асосан, шайх Муҳаммад Солиҳ Муҳамад Юсуфнинг китоблари чиққани, у кишига рухсат берилганию, қолганларнинг чекланганига оид хулосаларга ҳам муносабат билдириб ўтди:\n- Бу - Ўзбекистон ҳукуматининг узоқни кўра билиши ва энг ақлли қарорлардан бирини қилганидан далолат. Сабаби ҳазратга ўхшаган уламога рухсат бериш, албатта, ҳар қандай ақлли сиëсатчининг иши ҳисобланади. "Ҳазрат сиëсатга хизмат қилди ва бунга мазҳабни қурол қилди", деган одамлар мантиқнинг "иккита зиддият жамланмайди" деган қоидасига кўра мантиқсизлик қилишаяпти. Чунки мазҳабнинг сиëсатга алоқаси йўқ, сиëсатнинг мазҳабга алоқаси йўқ, - деб таъкидлади Муҳаммад Нур.\nМуҳаммад Нур билан суҳбат\nГорбачёв эътибори, Афғонистонга сафар\n"Ҳазрат" китобида шайх ҳазратларининг қайта қуриш даврида Михаил Горбачёв таклифи билан Афғонистонга сафар қилгани келтирилган:\n"Шайх Муҳаммад Содиқ Муҳаммад Юсуф ҳазратлари совет делегацияси аъзолигида бир неча давлатларга сафар қилдилар. Президент Горбачёвнинг таклифи билан афғон мужоҳидларининг Пешовардаги вақтинча қароргоҳига бориб,афғоний жиҳод қўмондонлари билан музокаралар олиб бордилар. Шайх Муҳаммад Содиқ Муҳаммад Юсуф ҳазратлари ўз саъй-ҳаракатларини собиқ иттифоқ мусулмонларининг диний ҳуқуқлари, диний таълим ва маданиятини тиклаш йўлидаги тўсиқларни олиб ташлашга йўналтирган эдилар".\nСулҳга чақириқ, муфтийликдан истеъфо\nБундан 22 йил муқаддам шайх бир қатор сабаблар билан муфтийликдан истеъфо берган йилларда Ўзбекистондаги мусулмонларга етакчилик қилаётган уламолар ўртасидаги муносабатлар ўта таранг эди.\nШайх муфтийликка келганидан бир йил ўтибоқ, зидлашиб юрган диний жамоаларни бирлаштиришга уринган ва 1990 йил май ойида Тошкентда жамоалар етакчиларини бир жойга тўплаб, сулҳга, иттифоққа чақирган эди.\nАммо, иттифоқ бўлмади ва аксинча, 90-91-92-йиллар оралиғида ўзбекистонлик мусулмонларни янада бўлакларга бўлган ва айни пайтда Диний идора ва унинг етакчиси бўлган шайхнинг обрўси тушишига олиб келган қатор ҳодисалар бўлиб ўтди.\nБугун хорижга сочилиб кетган ўзбекистонлик дин пешволари ёки сиёсатчиларнинг катта авлоди орасида мусулмонларга сотилган вақф Қуръонлари, ҳажга танланган одамларнинг боришию, алоҳида гуруҳларнинг боришиги тўсқинликлар қилиниши, Ўзбекистонда Исломий партия тузишга уринишга қаршилик ва бу каби ҳаракатларнинг тепасида шайх Муҳаммад Содиқ Муҳаммад Юсуф турган, деган қатъий ишончни таъкидловчи оз эмас.\nХуллас, воқеалар ривожи 1993 йилда шайх Муҳаммад Содиқнинг муфтийликдан истеъфо беришига қадар бориб етди ва июнда истеъфо берган шайх орадан кўп ўтмай, мамлакатни тарк этди.\nЮртни тарк этиш, муҳожират\nШайх Муҳаммад Юсуф Муҳаммад хотирасига ёзилган илк китобда у кишининг муҳожиратдаги ҳаётига оид маълумот жуда қисқа:\n“Шайх Муҳаммад Содиқ Муҳаммад Юсуф 1993 – 2001 йиллар орасида Юрт ташқарисида бўлди. Дастлабки бир ярим йил Маккаи Мукаррамада, 1994 йил ноябридан 2001 йилгача Ливияда истиқомат қилди. Бу саналар Шайх Муҳаммад Содиқ учун улкан ижодий ютуқларга бой бўлди. Қуръони Карим тафсирига бағишланган йирик 6 жилддан иборат Тафсири Ҳилол, ҳадиси шариф шарҳига бағишланган 39 жилддан ташкил топган Ҳадис ва Ҳаёт асарларини айни ўша йилларда таълиф қилди. У “Тафсири Ҳилол” китобининг қолган 27 жузини Қуръони Карим илк нозил бўлган Маккаи Мукаррамада, Ҳарам олдида таълиф этди. Ҳадис ва ҳаёт асарини эса Расулуллоҳ соллаллоҳу алайҳи васалламнинг равзаларида, у зотнинг изнлари билан бошлади ва қолган қисмини Ливияда ёзиб тугатди”.\nВикипедияда келтирилган маълумотлар ҳам бу борада жуда қисқа:\n“1993 йилда Мухаммад Юсуфни Ўзбекистон президенти Ислом Каримов ёқтирмай қолди. Ҳибсга олинишидан хавотир қилиб, муфтий Саудия Арабистонига қочди, лекин 1999 йилдаги терактлардан сўнг давлат раҳбари унинг нуфузидан фойдаланишга қарор қилди ва унга хавфсизлигини кафолатлаш шарти билан ортга қайтишни таклиф қилди”.\nЎзбекистондаги аҳли илмлар ҳам ҳазратнинг Ўзбекистонни тарк этиш сабаблари ва муҳожиратдаги ҳаёти ҳақида гаплашишни хуш кўрмадилар. Яқин шогирдларидан бирининг микрофонсиз суҳбатда айтишича, 1993-94 йиллар оралиғида шайх бир муддат Туркияда ҳам яшаган ва муҳожиратда у киши, асосан, дарс бериш, китоб ёзиш билан машғул бўлган.\nМуҳими, шайхнинг 1993 йилда Ўзбекистонни тарк этишига сабаб бўлган ҳодисаларни тилга олгувчилар кам бўлмоқда.\n2015-йилнинг 10-мартида оламдан ўтган ўзбекистонлик йирик уламо шайх Муҳаммад Содиқ Муҳаммад Юсуфнинг яқинлари ва шогирдлари ўз архивидаги фотосуратларни Озодлик муштарийлари билан ўртоқлашди. Қуйида ана шу суратлардан баъзиларини томоша қилишингиз мумкин.\nШайхга суиқасд, президентга мактуб\nШайхнинг Ўзбекистонни тарк этишидан хабари бор кишилар ўша кезда Ўрта Осиё ва Қозоғистон мусулмонлари диний идораси ичидаги диндор жамоалар ўртасида кучайган фитналар ҳамда бунинг ортидан шайх Муҳаммад Содиқ Муҳаммад Юсуфнинг Ўзбекистон ҳукуматига таҳдид экани битилган бир мактубнинг Каримовга олиб кирилгани ҳақида сўзламоқдалар.\nШайх билан суҳбатига таянган манбага кўра, у мактубда, гўёки, шайхга Саудиядан қувватлов бўлгану, Муҳаммад Содиқ Муҳаммад Юсуф Ўзбекистонда исломий давлат қуриш ҳаракатига тушгани ҳақида президент Каримовга огоҳлантириш берилган. Ҳозирча бундай мактуб бўлганини тасдиқловчи маълумот Озодликда йўқ.\nБуу шайх ҳазратларининг айнан президент Каримов қаҳрига учраб, Ўзбекистонни тарк этгани таъкидланган қатор норасмий маълумотлардан биридир.\nМустақил Ўзбекистон тарихидаги, эҳтимол, илк сиуқасд ҳам айнан шайхнинг уйида содир бўлган эди. 1992 йилда унинг Тошкентдаги уйида граната портлаган. У кишининг яқинлари ва сафдошлари бу шайхга нисбатан уюштирилган, аммо оммага ошкор бўлмаган ўнлаб суиқасдлардан бири, деб хотирламоқдалар. Ўшанда ҳеч кимга зарар етмаган, аммо шундай сўнг шайхнинг уйи яқинлари томонидан қўриқлана бошлаган эди.\nОзодлик билан ҳамкорлик\nШайх Муҳаммад Содиқ кўп йиллар давомида Озодлик радиосида диний мавзуларни шарҳловчи эксперт сифатида ҳам фаолият юиртган.\nМарҳум 1993-97 йилларда Ливияда муҳожиратда яшаган пайтларданоқ Озодлик билан ҳамкорлик бошлаган. 2007 йилгача давом этган ҳамкорлик натижасида “Қадриятлар” диний-маърифий дастури Озодлик тингловичлари эътиборига ҳавола қилинган.\nБундан ташқари, шайх Муҳаммад Содиқ Муҳаммад Юсуф Озодлик радиосининг сиёсий, ижтимоий лавҳа ва дастурларини тайёрлашда ҳам ҳисса қўшган.\nЖумладан, 2006 йилнинг 19 февраль куни эфирга берилган Қурултой дастурининг “Ислом ва демократия” мавзусидаги сонида Муҳаммад Содиқ Муҳаммад Юсуф иштирок этган эди.\nШайх Муҳаммад Содиқ Муҳаммад Юсуфи иштирокидаги Қурултой дастури: "Ислом ва демократия"\nСиёсатдан чиқиш шарти, юртга қайтиш\nУ кишининг 1997 йилда муҳожиратдан Ўзбекистнга қайтишида Озодлик радиосининг роли ҳам бўлган.\n1997 йилда Тошкент шаҳрида Ўзбекистон Президенти Ислом Каримов иштирокидаги матбуот анжуманида Озодликнинг ўша пайтдаги мухбирларидан бири Фурқат Яквалхўжаев давлат раҳбарига “Муҳаммад Содиқ Муҳаммад Юсуфдек олим қачонгача муҳожиратда юради, у кишининг Ўзбекистнга қайтишига қачон изн берилади”, маъносидаги саволни берган эди.\nШунингдек, Муҳаммад Содиқ Муҳаммад Юсуф билан узоқ йиллар дўст бўлган ва Ўзбекистон ҳамда муҳожиратдаги кунларида ҳамроҳлик қилган Тожикистоннинг собиқ муфтийси Ҳожи Акбар Тўражонзода ҳам 2001-йилда шайхнинг қайтарилишига ҳиссаси қўшилганини айтади:\n- Ислом Каримов ўзлари бошладиларки: "Оғайнингизга айтинг, қайта келаверсинлар", дедилар. Мен: "Гап йўқ. У кишига омманинг олдида телевизор орқали туҳматлар бўлган эди. Энди у кишини оқлаш керак. Яъни, телевизор орқалими, гуноҳлари йўқ экан, текширдик, деган гап бўлса, иншооллоҳ қайтиб келишларига биз ëрдам берамиз", деб у кишига (президент Каримовга - таҳр.) ваъда берган эдим. У киши ҳам шарт қўйган эдиларки, агар сиëсатга қатнашмасалар, марҳамат қачон хоҳласа қайтсинлар, деб. Аслида, тақсирнинг сиёсат, депутат бўлиш ëки мансабга ҳаваси йўқ эди. Асосий иши ëзиш, тафаккур қилиш, китоб орқали одамларга етказиш, шогирдларни тарбиялаш – асосий вазифаси, деб билардилар.\nОзодлик: Энди у кишининг Ўзбекистондан чиқиб кетишига сабаб Каримов режимининг Муҳаммад Содиқ Муҳаммад Юсуф тимсолида бир таҳдидни кўрганимиди?\n- Энди ўша пайтларда Муҳаммад Содиқ ҳазратлари катта обрўга эга эдилар. Кўпинча ҳукуматдорлар обрўси катта бўлган одамлардан хавотирланишади. Энди мумкин атрофидаги идоралар буни ëмонлаб, каттайтириб, ваҳима қилиб етказишган каттароқ болаларга. Шу нодуруст хулосалар орқали у кишини турмага солиш ниятлари бўлди. Ҳатто, суиқасд, уйларида граната портлатилди ва бошқа ишлар бўлди. Шунинг учун у киши мажбур бўлиб Қозоғистон орқали ҳижратга чиқиб кетди. У фақатгина Худонинг, исломнинг хизматида эди. Ўзбекистон мусулмонларининг хизматида бўлган одам эдилар, - деб хотирлайди Тожикистоннинг собиқ муфтийси Ҳожи Акбар\nҲожи Акбар Тўражонзода билан суҳбат\nМадрасага айланган уй, расталарни тўлдирган китоб\n2001-йили Ўзбекистонга қайтиб келганидан сўнг шайх ҳазратларига ҳеч қандай лавозим берилмади. У киши, асосан, Тошкентда истиқомат қилди ва жуда қисқа фурсатда унинг теграсида бир неча юзлаб шогирд жамланган мактаб пайдо бўлди.\nШайх ҳазратларининг муҳожиратда ёзган, аммо чоп эттиришга муваффақ бўлмаган китоблари бирин-кетин чиқа бошлади.\nШайх муттасил ўзи ёзди ва ёнига йиғилаётган илм аҳлини ёзишга ундади. Натижада, Ўзбекистондаги диний-маърифий китоб дўконларини у киши ёки шогирдлари ёзган китоблар тўлдира бошлади.\nҚизиқ жиҳат шуки, ўша 2002-2003-2004 йилларда Тошкентда бир неча бор ёпилиб, аксари қайта очилмаган диний-маърифий китоб дўконларидан бошқа китоблар йўла бошлади.\n1994-95 йиллардан кейин Туркия, Саудия, Мирсда яшаётган ёки яшаб ўтган ислом олимларининг китоблари шиддат билан таржима қилина бошлаган ва 2000 йиллар арафасида Ўзбекистондаги дўконларни тўлдирган эди. Бундан ташқари, марказий осиёлик уламолар ва ўртамиёна диндорларнинг рисолалари ҳам шиддат билан босилаётган, сотилаётган эди.\nЎзбекистонлик диндорлар орасида ҳанафийликдан ташқари, шофеъий ва моликий мазҳабига эргашувчи гуруҳлар кўзга ташлана бошлаган эди. Айниқса, Туркиялик уламоларга эргашган гуруҳлар ҳам фаоллашган эди.\n1999-йил 16-феврал портлашлари ортидан “Ваҳҳобийлик”, “Ҳизбут таҳрир”, “Жиҳодчилар” диний жамоаларига аъзо, деб кўрилган диний жамоалар устидан тақибни ўта кучайтирган, юзлаб диндорларни қамаган Ўзбекистон ҳукумати 2000-йиллардан кейин турли мазҳабдаги жамоаларни ҳам қаттиқ назоратга олди.\nАста-секин китоб расталаридаги диний адабиётлар ҳам саралана бошлади ва 2004-2005 йилларга келиб, аввалига хорижда чоп этилган диний китоблар йўқола бошлади. 2010-йилларга келиб эса Ўзбекистонда диний адабиётларни чоп этишга рухсат берилган бир неча йирик нашриётдан бошқа нашриётда чиққан диний-маърифий китоблар ҳам расталардан олина бошлади.\nНатижада, китоб расталарида, асосан шайх ҳазратлари қаламига мансуб китоблар қолди ва ҳануз шундай бўлиб қолмоқда.\nМХХ билан келишув, советча бошқарув\nЎша даврни хотирлаган ўзбекистонлик фаол, шу кунда АҚШда яшаётган Аҳмаджон Мўминов ҳукумат Ўзбекистонга қайтарилган шайх воситасида диний жамоалар ортидан таъқибларини давом эттиргани, шайх эса бунга рози бўлиб, Ўзбекистонда мазҳабпарастликни ривожлантирган, деб ҳисоблашини айтиб келади:\n- Инсоф билан айтадиган бўлсак, бу одам илмли киши. Анча китоблар ëзган. Ўзига яраша шогирди, жамоатига эга киши. Лекин бу киши ўзининг илмий меросини қанақадир абсолют бир монополия ҳолатига олиб келгани ва бунда давлатнинг қанақадир административ ресурсларидан кенг фойдаланганига мухолифмиз. Оллоҳ раҳмат қилсин собиқ муфтий Муҳаммад Содиқ Муҳаммад Юсуф даврида, қандайдир фақат биргина жамоани тўғри деб билиб, бошқа бир жамоаларнинг барчасини бидъатчи, ваҳҳобий, салафий, бало-бадтар гапларга чиқарган бир жамоат юзага келди. Бу ҳеч бир жамоа билан келишиш ëки бирор жамоага толерантлик, деган нарсадан умуман йироқ жамоатга айланди.\nЛекин, буни мен нормал ҳолат деб биламан. Чунки, бу киши совет тузумида катта бўлиб, совет тузумида депутат бўлди бу киши. Шайх жанобларининг қилган фаолиятларини асосан совет пайтидаги тузумга жуда муносиб ва ўшанга жуда ҳам яқин фаолият, деб айтган бўлардим. Бу ўринда Ўзбекистонда бир тарафдан мана диний эркинликлар бор, деб жар солишди. Ҳамма ëқда китоблар чиқаяпти, кутубхоналар бор, дейилди. Лекин бирор-бир ақли расо одам савол бермайдики, нега фақат бир одамга имконият берилади ва бошқа ҳамма инкор қилинади?\nБу киши қолдирган мерослардан яна биттаси шундаки, у кишининг фикрига мос келмаган ëки у кишининг фикрига тўғри келмаган фикрларнинг ҳаммасини бидъатчига ëки қанақадир адашганга, ваҳҳобийга, бало-баттарга чиқаришлик. Афсуски, шогирдлари тарафидан ҳам худди шу мерос қайтарилаяпти. Агар ҳозир мусулмонлар ўзаро консенсус бўлиб келишувга эришилмаса, Ўзбекистон жамияти келажакда бундан ҳам катта фитналарни олиб келиши мумкин деб ўйлайман. Тарихга баҳони келажакдаги авлод беради, - дейди шу кунда муҳожиратда яшаётган ўзбекистонлик Аҳмаджон Мўминов.\nАҳмаджон Мўминов билан суҳбат\nҲанафий мазҳабига эргашиш, мухлис орттириш\nУ киши буни жуда тўғри қарор, деб ҳисоблаши ва бу йўлда тинимсиз илм олган ва илм ёйган шайхнинг умматга фойдаси улкан, деб билишини таъкидлади:\n- Масалан, Ҳанафий фиқҳи билан боғлиқ "Мухтасарул Виқоя" деган китоб бор. Бу - Имоми Аъзам мазҳабидаги мусулмонларнинг фатво китоби, энг асосий китобларидан. Тафсир соҳасида "Тафсири ҳилол", ҳадис соҳасида "Ҳадис ва Ҳаëт", фиқҳ соҳасида "Кифоя", кейин "Адабул Муфрад"нинг 4 жилд шарҳладилар, кейин тасаввуф соҳасида "Руҳий тарбия" деган китоблари чиқди. Хуллас, бу киши умри давомида халққа, оммага шариат илмини тушунтиришга кўп куч сарфладилар. Бу китоблар айни вақтида чиқди. Энди бу ëғи халқ уни ўқиб, ўрганиб, амал қилиш қолди холос, - дейди .\nСиёсат-матбуотсиз ҳаёт, islom.uz\n2001 йилда Ўзбекистонга қайтганидан сўнг шайх ҳазратлари телеэкранларда қарийб кўринмади. Унда-мунда қилган чиқишларида ҳам сиёсат ёки мамлакатдаги мусулмонларнинг халқаро жамоатчилик томонидан танқид қилинган абгор аҳволи ҳақида баёнотлар бермади.\nАммо, у кишининг Интернетда islom.uz порталини очишига тўсқинлик қилинмади. айнан шу портал ва кейинчалик ижтимоий тармоқлар воситасида шайх мамлакат мусулмонлари билан фаол мулоқотни бошлади.\nУ кишининг атрофига йиғилган юзлаб шогирдлар қисқа муддат бу порталдан ажралиб чиққан ўнлаб диний-маърифий сайтларни юргиза бошлади.\nБу сайтларда эса, асосан, Ислом асослари, ибодат ва фиқҳ илми, бундан ташқари дунёда содир бўлаётган Ислом ва мусулмонлар билан боғлиқ маълумотлар берилди. Айни пайтда шайх ҳазратлари мусулмонлардан тушган саволларга ҳам жавоб берди.\nЎзбек имомлари -2: Муҳаммад Содиқ Муҳаммад Юсуф\nРаҳбарга итоат, маъсиятдан қўрқиш\nСаволлар сирасида, жумладан, "Раҳбарларга қарши чиқиш мумкин?" мазмунидаги саволлар ҳам бор эди ва унга берилган жавоблар, одатан, қуйидаги мазмунда бўлди:\n"Мусулмонларнинг раҳбарларига ва ишбошиларига, улар зулм қилган чоғларида ҳам қарши чиқиш жоиз эмас. Шунингдек, уларга қарши даъват қилмаймиз. Уларнинг итоатида бош тортмаймиз. Яхшилик ишларга уларга хилоф қилмаймиз. Балки, мусулмонлар раҳбарларининг итоатини фарз, деб биламиз. Аллоҳнинг итоатидан бир тури, деб биламиз. Агар улар маъсиятга амр қилмаган бўлсалар. Аллоҳга дуо қилиб уларни салоҳиятга бошлашишини ва афв қилишини сўраймиз", дея шарҳ берганди шайх Муҳаммад Содиқ Муҳаммад Юсуф.\nЎзбекистонлик мусулмонлар орасида андижонлик машҳур имом - Абдували қори Мирзаев қавмидан тарқалган "Оллоҳга осийликда, маҳлуққа итоат йўқ!" жумласини хотирловчилар оз эмас.\nФақат 1990-йиллар бошида танилган ва кейинчалик қамоқларга тиқилган, ўғирланган ва ўлдириб юборилган дин пешволари гуноҳга бошлаган маҳлуққа итоатсизликни биринчи планга олиб чиққан бўлсалар, шайхга эргашган пешволар буни қуйи планга туширдилар, аммо, айтиш жоиз бўлган ўринда айтдилар.\nИШИДга муносабат, виртуал маърузалар\nЎтган йили шайх ҳазратларининг Рамазон ойи муносабати билан Тошкентдаги йирик масжидларда бўлиб, турли мавзуларда қилган маърузалари ижтимоий тармоқларда кенг ёйилди.\nБу у кишининг Ўзбекистонга қайтганидан сўнг виртуал тармоқда кузатилган энг йирик чиқиши бўлди. Жамоатдан тушган қатор саволлар сирасида у киши ўша кезда янги эълон қилинган ҳалифалик - "Ироқ ва Шом ислом давлати" ҳақида ҳам муносабат билдирди:\n- Бир ташкилот бор - ўзларини "Ироқ ва Шом ислом давлати", деб номлаб олган. Икки кун аввал улар Ислом халифалигини эълон қилишди. Улар паспортини ҳам эълон қилишди. Буларга нима дейишимиз керак деб туриб, бомдоддан кейин Интернетга кириб, электрон почтамни очсам, Дунё мусулмон уламолари иттифоқидан менга хат келибди: "Ўша халифалик эълон қилган ташкилот бекорларни айтибди, мусулмонлар бунга қулоқ солмасин, мусулмон миллатига тегишли гапларни мусулмон миллати тан олган уламолар маслаҳат қилиб, бир овоздан ҳал қилиши керак", деган гапларни айтяпти, - деган эди шайҳ ҳазратлари.\n5-10 йилдан сўнг бошқа олимлар ҳам кўринади\nШайх ҳазратларидан қолган илмий меросга баҳо берган навоийшунос олим, Ўзбекистон Фанлар Академияси илмий ходими, Сайфитддин Рафитдинов Муҳаммад Содиқ Муҳаммад Юсуф ва унинг мактаби аъзоларига ёзиш имкони берилганию, бу мактабдан ўзгача фикрлаган аҳли имларнинг китобларини чоп этишга рухсат берилмагани ҳақидаги танқидларга ҳам муносабат билдирди.\nУ киши 5-10 йилдан сўнг мамлакатдаги бошқа олимлар ҳам кўзга кўриниб қолади, деб таъкидлади:\n- Бу киши катта олим эдилар. Бу кишининг китобларига рухсат берилди. Лекин Вазирлар Маҳкамаси ҳузуридаги Дин ишлари бўйича қўмита бошқа олимларга ҳам рухсат бераяпти. Олимларнинг китобларига чеклов бўлгани йўқ. Мана бугунги кунда бошқа олимларнинг китоблари ҳам энди чиқаяпти.\nОзодлик: Сиз шу кишининг даражасида деб санайдиган олимлар борми?\n- Албатта, бу кишидан кейин бир қатор олимлар – мана Абдулазиз Мансур домла ҳам, Усмонхон Алимов ҳам, бошқа ëш-ëш олим йигитлар ҳам ҳозир китоблар ëзиб чиқараяпти. Энди биласизми, одатда шундай бўлади. Бу ҳаëтнинг бир қонуни. Мана 5-10 йил ўтгандан кейин мана бу олимларнинг ҳам китоблари чиқиб, ҳамма ёқни босиб кетади. Иккинчи бир қатлам қилган ишлар ҳам кўзга кўриниб қолади. Илм ўқиган одамлар: "Бу китоблар ҳам қолишмайди у кишининг китобларидан. Демак булар ҳам олим экан, буларнинг ҳам шундай катта-катта ишлари, улуғ меҳнатлари бўлган экан" деган бир гап бўлади. Бир кун ўзлари “Қўлимиздан келганча хизмат қиламиз. Биз улгурмаганларга биздан кейин келганлар улгуради”, деган эдилар. Худди шундай. Катта миллат, катта халқ бу, халқнинг ичидан олимлар чиқаверади. Қиëматгача чиқади, - дейди ўзбекистонлик таниқли тасаввуфшунос, навоийшунос олим, Ўзбекистон Фанлар Академияси илмий ходими, Сайфитддин Рафитдинов.\nСайфиддин Рафиддинов билан суҳбат\n63 ёшлик шайх билан видолашув\nШайх Муҳаммад Содиқ Муҳаммад Юсуф 2015 йилнинг 10 мартида Тошкентда юрак хуружидан вафот этди.\n63 ёш - пайғамбар ёшида вафот этган Шайх Муҳаммад Содиқ Муҳаммад Юсуф ҳазратларига Тошкент шаҳрининг Кўкча даҳаси, “Шайх Зайниддин” жомеъ масжидида жаноза ўқилди ва бу маросимда республика тарихида кузатилмаган миқдорда кўп одам - 200 минг киши келди. Намозга келганларнинг сафи масжиддан ошиб, ташқарида 1 километргача чўзилган. Зиёратчилар зичлигидан намозхонлар бир-бирининг елкасига сажда қилди.\nДунё бўйлаб Шайх ҳазратлари ҳақига 300 дан ортиқ марта Қуръон хатм қилинди. Шайх Муҳаммад Содиқ Муҳаммад Юсуф ҳазратлари “Шайх Зайниддин” қабристонига дафн этилди.\nУ кишининг бир ўғли - Исмоилжон ва икки қизи - Одинахон, Оминахон отасининг изидан бориб, диний илмларни эгаллаган. Шайхнинг вафотидан сўнг у кишидан мерос қолган мактаб унинг ўғли Исмоилжонга қолди.\nҚизлари ижтимоий тармоқларда муслима аёлларга диний илм ва маслаҳатлар беришга қаратилган саҳифаларни юритмоқда.\nШайхнинг набиралари сони 8 нафар.\nШайх аъзо бўлган уюшмалар:\n1. Маккаи Мукаррама шаҳридаги Ислом олами Робитаси тасис мажлиси аъзоси; 2. Бутун дунё тасаввуф уюшмасининг аъзоси;\n9. Иорданиядаги Олий Байт “Исломий тафаккур” қироллик академияси аъзоси.\nШайх ёзган китоблардан баъзилари:\n- Қуръони Карим маъно таржимаси.\n- Тафсири Ҳилол. Қуръони Карим тафсирига бағишланган, йирик олти жилддан иборат;\n- Ҳадис ва Ҳаёт. Мансур Алий Носиф Ҳусайнийнинг Исломнинг асосий мавзулари бўйича жамланган ҳадислар тўплами бўлмиш “Ат-тажул-жамиъ лил-усул фи аҳадисир-росул” асарининг таржима ва шарҳи. Ушбу “Ҳадис ва Ҳаёт”мажмуаси 37 жилддан иборат 39 жузли йирик силсила бўлган.\n- Сунний ақидалар; Ақийдатут-таҳовия шарҳининг талхиси;\n- Ақоид илми ва унга боғлиқ масалалар;\n- Усулул-фиқҳ; Кифоя (Убайдуллоҳ ибн Масъуд Ҳанафийнинг “Ан-нуқоя фи мухтасарил-виқоя” асарининг таржима ва шарҳи);\n- Мазҳаблар – бирлик рамзи; Ихтилофлар, сабаблар, ечимлар;\n- Қуръон илмлари; Мусталаҳул-ҳадис;\n- Тасаввуф ҳақида тасаввур; Руҳий тарбия: 1-жилд “Покланиш”, 2-жилд “Тикланиш”, 3-жилд “Хулқланиш”;\n- Хислатли ҳикматлар (Ибн Атоуллоҳ Сакандарийнинг “Ҳикам”ига ёзилган шарҳ), 5 жилд;\n- Расулуллоҳ соллаллоҳу алайҳи васаллам; (таржима)\n- Зикр аҳлидан сўранг (савол-жавоблар тўплами), 4 жилд ва ҳоказо.\nТингловчиларимиздан бу маълумотларга қўшимча қилиш зарур бўлган маълумотлари бўлса ҳамда буни Озодлик тингловчиларига билдириш истаги бўлса, бизга мурожаат қилишларини илтимос қилар эдик.\nМарҳамат, бизга мактуб ёзинг:


Республикамиз иқтисодий ҳаётидаги энг йирик тадбирлар сирасига кирадиган ушбу анжуман олтита лойиҳани қамраб олган. Махсус техника, бутловчи буюмлар, сервис ва автоёқилғи қуйиш ускуналари — “UzSpecTechExpo”, металлургия, металлга ишлов бериш, машинасозлик — “UzMetalMashExpo”, кон саноати технология ва ускуналари — “UzMiningExpo”, хавфсизлик тизимлари ва ёнғин хавфсизлиги — “UzSecureExpo”, кимё саноати, пластмасса ва полимерлар ишлаб чиқариш ҳамда уларга ишлов бериш — “UzChemPlastExpo”, саноатни автоматлаштириш, ахборот технологиялари ва дастурий таъминот — “UzAutomationExpo” ихтисослаштирилган халқаро кўргазмалари ана шулар жумласидандир.\nФорум Ўзбекистон Республикаси Фавқулодда вазиятлар вазирлиги, Давлат геология ва минерал ресурслар қўмитаси, Савдо-саноат палатаси, “Ўзавтойўл”, “Ўзмахсусмонтажқурилиш” компаниялари, “Ўзкимёсаноат”, “Ўзбеккўмир” акциядорлик жамиятлари, Ички ишлар вазирлиги Ёнғин хавфсизлиги бош бошқармаси, Тошкент шаҳар ҳокимлиги, “IEG Uzbekistan” компанияси ва бошқа ташкилотлар томонидан ташкил этилди.\nМазкур индустриал анжуман тармоқлараро маълумот алмашиш ва муносабатларни кенгайтириш, маҳаллий бозорга янги халқаро иштирокчиларнинг кириб келиши учун қулай шароит яратиш, энг замонавий ускуналар, технологиялар ҳамда технологик ишланмаларни кенг намойиш қилиш, ўзаро тажриба алмашиш, истиқболдаги йўналишларни белгилаб олишда катта аҳамиятга эга. Унинг нуфузи йил сайин ошиб, кўргазмага бўлган қизиқиш тобора кучайиб бораётгани шундан далолат беради. Буни жорий йилда бирлашган экспозицияларда Ўзбекистон, Австралия, Германия, Голландия, Италия, Финляндия, Швейцария, Хитой, Жанубий Корея каби дунёнинг 15 давлатидан 50 дан зиёд машҳур компания вакиллари қатнашаётганидан ҳам билиб олиш мумкин.\nКўргазмаларнинг очилиш маросимида сўзга чиққанлар мамлакатимизда иқтисодиётни таркибий ва сифат жиҳатдан ўзгартириш, саноатни жадал равнақ топтиришга алоҳида эътибор қаратилаётгани, соҳага йўналтирилаётган сармоялар ҳажми ортиб бораётгани туфайли ишлаб чиқариш тармоқларида барқарор ўсиш суръатлари таъминланаётганини эътироф этдилар. Пировардида ички бозор импорт ўрнини босувчи маҳсулотлар билан тўлдирилиши баробарида, юртимизнинг экспорт салоҳияти ҳам тобора юксалаяпти. Албатта, республикамизда бу борада яратилган қулай ҳуқуқий-ташкилий шарт-шароитлар ана шу ютуқларга эришишда асосий омил бўлаётир.\nАйниқса, Президентимизнинг 2010 йил 15 декабрдаги “2011 — 2015 йилларда Ўзбекистон Республикаси саноатини ривожлантиришнинг устувор йўналишлари тўғрисида”ги қарори юқори технологияларга асосланган саноат тармоқларини ташкил этиш, унинг рақобатдошлигини таъминлашда мустаҳкам пойдевор вазифасини ўтамоқда. Зеро, шу асосда саноатни диверсификация қилиш ва янгилаш бўйича комплекс чора-тадбирлар ҳаётга татбиқ этилдики, бу қисқа даврда ўзининг салмоқли натижаларини берди. Жаҳон молиявий-иқтисодий инқирози ҳамон давом этаётганига қарамасдан, 2015 йилда ялпи ички маҳсулот 8 фоиз, саноат маҳсулотлари ишлаб чиқариш ҳажми 8 фоиз, қурилиш-монтаж ишлари ҳажми салкам 18 фоиз ошгани бунинг ёрқин тасдиғидир.\n2015 — 2019 йилларда ишлаб чиқаришни таркибий ўзгартириш, модернизация ва диверсификация қилишни таъминлаш чора-тадбирлари дастурига мувофиқ, яқин йиллар ичида бу йўналишда умумий қиймати 40,809 миллиард АҚШ долларилик 846 та лойиҳа рўёбга чиқарилиши кўзда тутилган.\n— Ўзбекистонда иқтисодиётнинг реал сектори йил сайин равнақ топиб бораётир, — дейди Италиянинг “Giovenzana International B.V” компанияси Ҳамдўстлик давлатлари бўйича минтақавий менежери Аржан Инзаги. — Бу, ўз навбатида, унинг инвестициявий жозибадорлигини юксалтирмоқда. Шу сабабли кўплаб хорижлик сармоядорлар қаторида италиялик ишбилармонлар ҳам бу ерда ўз бизнесини йўлга қўйиш, ўзаро кооперацияни мустаҳкамлашдан манфаатдор. Айнан ана шу мақсадда мазкур анъанавий саноат форумида иккинчи бор иштирок этаяпмиз. Шуни ишонч билан айтаманки, юртингизда бунёдкорлик ва яратувчанлик юмушлари жадал олиб борилаяпти. Бу биз учун ҳам муҳим. Чунки компаниямиз лифт, юк кўтариш, ташиш, техник хизмат кўрсатиш, ҳаракатланувчи механизмларни назорат қилиш ва бошқариш асбоб-ускуналарини ишлаб чиқаришга ихтисослаштирилган. Мақсадимиз — янги шериклар топиб, улар билан истиқболли ҳамкорлик муносабатларини янада мустаҳкамлаш.\nҲафталик павильонларидан сўнгги ишланмалар, замонавий ускуналар, технологиялар ва хизматларнинг охирги авлодлари жой эгаллаган. Энг асосийси, уларнинг барчаси мавзу ҳамда мазмун жиҳатидан бири-бирини тўлдириб, турдош тармоқ вакиллари ўртасида узоқ муддатли келишувларга эришиш учун қулай амалий муҳитни вужудга келтираяпти.\nХусусан, махсус техника, бутловчи буюмлар, сервис ва автоёқилғи қуйиш ускуналари — “UzSpecTechExpo” кўргазмаси доирасида автобетон, линияли насослар, бетон тақсимлаш ўқлари, универсал юкловчилар, шийпон жиҳозлари, умуман, қурилиш, йўл, коммунал соҳалар учун турли русумдаги махсус техникалар, ер қазиш, юк кўтариш ва ташиш машиналари ҳамда ускуналари билан яқиндан танишмоқдалар. Агар республикамизда 2020 йилгача 5815 та йўл-қурилиш техникаси харид қилиниши режалаштирилаётганини инобатга олсак, булар тизим корхоналаридаги махсус техника паркини янгилаш учун айни муддао бўлади.\nШу билан бирга, бу ерда автосервис, ёнилғи қуйиш, нефть маҳсулотларини сақлаш, ташиш қурилмалари, конвейерлар, чўмичловчи элеваторлар, турғун ва мобиль газтўлдиргич станциялари, автомобиллар ҳамда махсус техника воситаларининг дизелли двигателлари учун юқори ва паст босимдаги иссиқлик қувурлари кўпчиликда қизиқиш уйғотмоқда.\nКон саноати мутахассислари эътиборига эса фойдали қазилма бойликларини излаш, қазиб олиш, бойитиш, реал вақт режимида элементлар таркиби ва намлигини таҳлил этиш ҳамда инжиниринг, шахта ишларида қўл келадиган янги технологик дастгоҳлар, инновацион ғоялар ҳавола этилаётир.\nКимё саноати, пластмасса ва полимерлар ишлаб чиқариш ҳамда уларга ишлов бериш — “UzChemPlastExpo” кўргазмасидан кимё, пластмасса ҳамда полимерлар саноатининг энг сўнгги ютуқлари, замонавий технологиялари ўрин олган. Мазкур йўналиш, маълумки, иқтисодиётимизда истиқболли ҳисобланади. Шу боис бу борада қўлга киритилаётган ютуқлар чет эллик мутахассисларнинг ҳавасини келтираётгани бежиз эмас. Зотан, мустақиллик йилларида соҳада кўплаб йирик лойиҳалар амалга оширилдики, бу сифатли маҳсулот тайёрлаш ҳажмини муттасил равишда кўпайтиришга хизмат қилмоқда.\nЎтган йили Сурғил кони негизида ишга туширилган ва умумий қиймати 4 миллиард АҚШ долларидан ошадиган Устюрт газ-кимё мажмуаси ана шундай саъй-ҳаракатларнинг ёрқин самараларидан биридир. Мазкур замонавий корхона йилига 83 минг тонна ноёб полипропилен маҳсулотини ишлаб чиқариш, полиэтилен етказиб бериш ҳажмини 3,1 баробар кўпайтириш, мингдан зиёд юқори малакали мутахассислар бандлигини таъминлаш имкониятини яратиши билан улкан аҳамиятга эгадир.\n— Юртимизда тадбиркорлар учун барча қулайлик яратилган, — дейди “Namangan Rezina Plast” корхонаси директори ўринбосари Илҳом Раҳматиллаев. — Бундан биз ҳам оқилона фойдаланиб келаяпмиз. Айни пайтда тоғ-кон, металлургия, машинасозлик, қайта ишлаш саноати ва қишлоқ хўжалиги соҳаларига резинотехника товарлари тайёрлаб берилаётир. Шулар билан бир қаторда, маҳаллийлаштириш жараёнида фаол қатнашаяпмиз. Натижада ўтган йили 5 миллиард 3 миллион сўмлик маҳсулотимиз сотилди. Шу каби форумларда мунтазам иштирок этишимиз эса янги ҳамкорлар топиш, экспорт амалиётини йўлга қўйиш бўйича тажриба алмашишда қўл келмоқда.\nМеталлургия, металлга ишлов бериш, машинасозлик — “UzMetalMashExpo” ҳамда саноатни автоматлаштириш, ахборот технологиялари ва дастурий таъминот — “UzAutomationExpo” кўргазмаларида темир пресслаш, металл кесиш ва унга ишлов бериш асбоблари, автоматик ҳамда оқимли линиялар, мойловчи ва совитувчи суюқликлар каби машинасозлик ҳамда дастгоҳсозлик заводлари, металлургия компаниялари учун катта ассортиментдаги маҳсулотлар намойиш этилаяпти.\n— Бугун иқтисодиёт тармоқларини изчил модернизациялаш тараққиётнинг бош кафолатларидан биридир, — дейди Швейцариянинг “Alfleth Engineering” компанияси лойиҳалар бўйича менежери Игорь Пасичник. — Ўзбекистонда ислоҳотлар айнан шу мезон асосида амалга оширилаётгани ўз мевасини бермоқда. Чет эллик бизнес вакиллари бу ерда фаолият юритишни исташининг боиси ҳам аслида шу. Уларнинг сафида биз ҳам бормиз. Компаниямиз металлургия ва металлга ишлов бериш заводларидаги маънан эскирган технологияларни янгилаш, уларга илғор инновацияларни етказиб бериш билан шуғулланади. Мазкур ҳафталик эса маҳаллий ишбилармонлар билан ўзаро мустаҳкам алоқаларни йўлга қўйиш имконини яратади.\nСир эмас, ҳар қандай саноат корхонаси учун меҳнат муҳофазаси ва бехатар ишлаш долзарб саналади. Хавфсизлик тизимлари ва ёнғин хавфсизлиги — “UzSecureExpo” кўргазмаси ана шу жиҳатдан тадбиркорлар диққатини ўзига тортмоқда. Унинг секцияларида стратегик ва саноат учун аҳамиятли иншоотлар хавфсизлигини таъминлаш ҳамда уларни ёнғиндан ҳимоя қилиш бўйича кенг турдаги асбоб-ускуна ва технологияларни учратасиз. Видеокузатув, радиоалоқа, ёнғин хавфсизлиги тизимлари, уларни ўрнатиш ва ишга тушириш хизматлари, махсус техникалар ана шулар сирасига киради.\n— Корхонамиз хавфсизлик соҳаси учун маҳсулотлар ишлаб чиқариш ва етказиб беришга ихтисослаштирилган, — дейди “Vip System Service” масъулияти чекланган жамияти директори Дилёра Шарапова. — Барча қурилмамиз тегишли сертификатларга эга ҳамда хорижникига нисбатан арзон. Айни пайтда маҳаллийлаштириш ҳажмини кўпайтириш устида иш олиб бораяпмиз.\nУмуман, ҳафталик дастури ранг-баранг. Уч кун давом этадиган мазкур форум саноатимиз ютуқларининг чинакам тақдимотига айланиб, пировардида тармоққа инвестициялар ҳамда замонавий техника ва технологияларни кенг жалб этишга хизмат қилади.\nМазкур рукндаги бошқа мақолалар: « Томорқадан катта даромад\tИстиқболли тармоқ »


СЎРАГАН ЭДИНГИЗ... — Teletype\nАссалому-алайкум. Мен 2018 йилда турмуш ўртоғим билан ажрашганман, лекин ҳозиргача хотиним ва икки нафар фарзандим учун қайғуриб келаман. Собиқ хотиним ўшанда алиментга бериб, суд қарорини чиқариб олган. Кейин МИБ ижрочилари ишни ўзларига олган. Лекин мен доим ойма-ой алимент тўловларини ўз вақтида тўлаб келаман, болаларим учун кўпинча, ортиғи билан ҳам тўлайман, чунки бу болалар ўзимни жигарларим. Шу пайтгача ижрочилар умуман уйимга келмаган, безовта қилмаган, сабаби тўловда муаммо йўқ. Яқинда ишхонамда раҳбар топшириғига асосан хорижга хизмат сафари билан чиқмоқчи бўлиб, керакли ҳужжатлар учун борсам, ижрочилар чет элга чиқишимга таъқиқ қўйган экан. Хизмат сафарига боролмадим, ижрочилар таъқиқни ечиш мумкин эмас дейди. Сизга саволим, ижрочиларни иши тўғрими, бу таъқиқни ечтириш мумкинми?\nҚизилтепа туман адлия бўлими масъул ходими Сардор Искандаров жавоб беради\nЖавоб: “Суд ҳужжатлари ва бошқа органларнинг ҳужжатларини ижро этиш тўғрисида”ги Қонуннинг 42-1-моддасига асосан:\n“суд ҳужжати асосида берилган ижро ҳужжатидаги ёки ижро ҳужжати бўлган суд ҳужжатидаги талаблар белгиланган муддатда қарздор жисмоний шахс томонидан узрсиз сабабларга кўра ижро этилмаганда, давлат ижрочиси ундирувчининг аризаси бўйича ёки ўз ташаббуси билан қарздор жисмоний шахснинг Ўзбекистон Республикасидан чиқишини вақтинча чеклаш тўғрисида қарор чиқаришга ҳақли” дейилган.\nШунга кўра, агар алимент тўловларини ойма-ой, ўз вақтида ва узлуксиз равишда тўлаб келаётган бўлсангиз, бу вазиятда давлат ижрочиси томонидан республикадан чиқишингизни чеклаш қонунга мувофиқ бўлмайди. Чунки, айтишингизга қараганда, Сизда алимент ундирувини ижро қилмаганлик ёки узрсиз сабабларга кўра ижро этилмаганлик ҳолатлари бўлмаган.\nЮқоридаги вазиятда, МИБнинг туман бўлими бошлиғига ёки суд органига тўловларни ойма-ой амалга ошириб келганлигингиз ҳамда алимент ундирувига доир ижрони ихтиёрий равишда ўз вақтида амалга ошириб келаётганлигингизни тасдиқловчи ҳужжатларни илова қилиб, давлат ижрочисининг Ўзбекистон Республикасидан чиқишингизни вақтинча чеклаш тўғрисида қарорини бекор қилиш юзасидан шикоят киритишингиз ва шу орқали таъқиқни ечтиришингиз мумкин.


ЯХШИ МУОМАЛА – ИНСОН ЗИЙНАТИ - AmuNews.uz - энг сўнгги янгиликлар\nИнсон ўзи танҳо, одамлардан ажралиб Pобинзон Крузога ўхшаб, кимсасиз оролда яшаши, албатта, анча қийин. У ҳамиша бошқалар билан биргаликда муомалада бўлади, кўпчилик орасида яшашга кўниккан.\nМуомала илми – хавф, рижо, ризо, сиддиқ, ихлос каби қалб ҳолатлари ҳақидаги илмдир. Тарихда ушбу илмни мукаммал эгаллаш билан кўпгина уламоларимиз эл орасида олимлик мартабасига эришганлар. Масалан, ислом тарихида Суфён Саврий, Абу Ҳанифа Кўфий, Имоми Молик, Имоми Шофъий, Имоми Аҳмад ибн Ҳанбал (раҳматуллоҳи аълайҳ)лар шундай инсонлар сирасига кирадилар.\nМусулмон одам турли тоифадаги инсонлар билан яхши муомалада бўлишга ҳаракат қилмоғи, дўстига ҳам, душманига ҳам ўзини хор тутмаслиги, уларнинг ҳайбатидан чўчимасдан, кибрдан йироқ бўлган ҳолда, эҳтиром ва тавозъе билан муомала қилиши керак бўлади. Комил инсон барча ишларда мўътадил бўлмоғи ва бир тарафга оғиб кетмаслиги даркор. Ақлли инсон жамоат жойларида тиш кавламаслиги, бармоқларини шиқирлатиб қарсиллатмаслиги, кийимини киймасдан елкасига солиб ўтирмаслиги, соқол ва узукларини кўз-кўз қилиб сийпалайвермаслиги керак.\nОдамларнинг юзига қараб эснамаслиги, аксирмаслиги, таом еганда ва ичганда хўриллатиб, оғзини шапиллатмаслиги маъқул. Ўтиришлар ва тўй-маъракаларда вазминлик ва сокинлик билан ўтириб-туриши, айтмоқчи бўлган фикрини шошилмасдан, обдон миясида пишитиб, кейин гапиргани дуруст бўлади.\nЖамоат жойларида сабр ва қаноат сукут билан бошқаларни кўпроқ эшитиб, тилга эмас, қулоққа куч беришнинг афзалликлари тўғрисида ҳам фақиҳларимиз эслатиб ўтганлар.\nБеъмани гапларни гапирмаслик, бировларнинг ғийбатини қилишдан тийилиш ва давлат раҳбарлари шаъни ва шахсиятига ўринсиз ва номуносиб бўлган сўзларни айтишга мутлақо йўл қўймасликлари қатъиян шарт. Ўзининг бола-чақасини, хотинини, ёзган ижодий ишларини ва қилган яратувчанликларини кўпчилик олдида айтиб, ўзини-ўзи мақташи одоб дастуримизга ёт ҳаракат ҳисобланади. Бошқа бировларнинг мақтовга лойиқ бўлган ибратли ишларини жамоат ичида холис мақтаб, баҳо берилса жоиз. Аммо ёмонлаб, ҳасад қилишдан тийилмоқ зарур. Жамоат жойларида сўзловчининг гапига ниҳоятда эътиборли бўлишимиз, унинг гапидан ўта ажабланганлигимизни ён-атрофдагиларга сездирмаслигимиз ва бошқалардан гапни такроран айтишини сўрамаслигимиз лозим.\nКийиниш борасида ҳам ўта ясанишга ўч бўлмасдан, ўртача ҳолатда, ўз ёшимизга муносиб кийимлар кийишимиз, хушбўй атирларни ҳам меъёридан ошириб юбормаслигимиз зарур. Бировга ҳожатимиз бўлса, унга ҳаддан ташқари ялиниб-ёлвормасдан, ялинчоқлик қилишимиз одобдан эмас. Ҳар қандай жойда бирон кимсага зулм қилиш исломда ва дунёвий қонунчилигимизда ҳам мутлақо ман қилингандир. Бирор киши билан тортишиб қолганда ўз жойимизда виқор билан, шошилмасдан жаҳлимизни босиб олиб, ҳужжат ва фактларни яхшилаб ўйлаб, кейин жавоб қайтарсак, мақбул бўлади.\nЯхши кунларингдагина, мансабинг борида дўст тутинувчи одамларни таниб- билиб олиш, улардан олислашиш керак. Чунки улар душманларнинг қилмишини ҳар лаҳзада қилиб қўйиши мумкин. Ўтиришларга ва бирон мажлисга кирганда амри маъруф қилинмаётган ёки қуръон тиловат этилмаётган бўлса, “ассалому алайкумлар”, демасдан, “ассалому алайкум”, деб салом бериб, ўтирганларнинг орасини ёриб ўтмасдан, қаерда бўш жой бўлса, ўша ерга ўтириш ва у ердаги улуғларга, уламоларга сўрашишларига имкон бериш, ундан кейин ўнг тарафдан сўрашиб бошлаш мумкин.\nАқлли инсон ўз бойлиги ва молининг миқдорини жамоатда мақтамайди. Чунки бундан бошқаларга камлик келиши ёки таъма қилиши ҳам мумкин. Баъзилар манманлик феъли сабабли бошқаларни назар-писанд қилмайди, бу асло мумкин эмас. Заиф ва ғариб инсонларнинг ҳам барчаси билан тенг муомала муносабатда бўлишига имкон бериш – бу аъло даражадаги одоб хусусиятларидандир. Хўжаназар Ҳувайдо айтадилар:\nҲоки пойи яхшилар бўл, ҳок бўлмасдан бурун,\nБу қора ер бағри сенга чок бўлмасдан бурун.\nШайх Саъдий ўзларининг “Гулистон” асарида шундай дейдилар: “Бир куни қўлимга тушган лой (гил) парчасидан сўрадим: “Намунча хушбўй бўлмасанг? Сенинг бу хуш-бўйлигингдан маст бўлаёздим-ку?” У эса бундай жавоб берди: “Аслида мен ҳеч ким эътибор бермайдиган бир лой (гил) парчаси эдим. Аммо маълум муддат атиргул ўсган жойда бўлдим. Яъни, мендаги бу хушбўй муаттарликнинг асл сабаби атиргулдир”. Ҳа, бу ўринда яхши инсонлар билан бирпасгина ҳамсуҳбат бўлишнинг фойдаси шайх томонидан (аслида назмийда) юксак даражада ифодаланган.\nПайғамбаримиз (с.а.в) ўз ҳадисларида: “Яхши ўртоқ мушканбар соҳиби, ёмони эса темирчининг олов пурковчи босқони кабидир. Мушки анбар эгаси ё бу хушбўйликдан бир миқдорини сенга ҳадя этади ёки сен ундан харид қиласан ёхуд уни ҳидлаб фойда оласан. Аммо темирчи босқонидан чиқаётган аланга ё сенинг кийимингни ёндиради, ҳеч бўлмаса, унинг бадбўй ҳидидан ҳидлашга мажбур бўласан”, – деганлар. (Имом Бухорий, “Тажриди Сариҳ”, 1-жилд, 28-саҳифа).\nОдамлар ҳаётида икки нарса билан тақдирланадилар: яхшилик қилган – яхшилик билан, ёмонлик қилган – ёмонлик билан. Бу – қайтар дунё ҳикмати, синаб кўрилган ҳақиқат. Уч нарса кишини қийнаб, умрининг за-волини тезлаштириши мумкин: бахил инсон билан бирга яшаш, тепса-тебранмас киши билан улфат бўлиш ва бажарилиши узоққа чўзилган ваъда.\nОдобли одам ота-онасига ва яқинларига муомала борасида ҳар қандай ёмон хатти-ҳаракатлардан сақланади. Улар бир нарсани, айтса ёки буюрса “уф” демаслиги, доимо яхши сўзлар айтиб, кўнгилларини кўтариб қўйиши унинг фарзандлик бурчи эканлигини унутмаслиги зарурдир. (Бу масала “Қуръон”нинг “Ал-Исро” сураси, 23-оятида ҳам келтирилган).\nФарзандлар ҳеч вақт ота-онасининг исмларини айтиб чақирмаслиги, балки “ойижон”, “дадажон” деб чақиргани маъқул ва афзал ҳисобланади. Улуғ саҳобаларимиздан Абу Ҳурайра (р.а.) “Отангизнинг олдида юрманглар, уни исмлари билан чақирманглар ва ундан олдин ўтирманглар”, – деганлар. (Имом Бухорий ривояти).\nОта-она, қариялар, катта олимлар, давлат раҳбарлари, устоз-муаллимлар келса, уларнинг ҳурматини жойига қўйиб, ўрнидан туриб, қучоқлашиб кўришса – бу яхши одобдир. Пайғамбаримиз (с.а.в) бир жойда ансорийларнинг катталаридан бўлган Саъд ибн Муоз келганларида бундай деганлар: “Бошлиқларингиз учун ўрнингиздан туринг”. (Имом Бухорий ривояти).\nУлуғларимиз айтибдиларки, барча сармояларнинг яхшиси ва жамики зийнатларнинг маҳбуброғи – бу муомала одобидир.\nЗеро, ҳазрат Навоий айтганларидек:\nҲаёву адаб бирла тузгил маош,\nЯна айла, таъзиму ҳурматни фош!\nНе эл ёри бўлсанг, алар ранги бўл,\nНечук борсанг, туткил ул сори йўл.